text:
Papiamentu
Tambe den e parti karibense di Reino
Motibu
Den kurso di añanan 2013 - 2015 ‘Koninkrijk der Nederlanden’ – Reino di e Paisnan Abou – ta kumpli 200 aña, i nos ta bai selebrá e echo akí. Nos ta probechá e selebrashon pa reflekshoná riba nos pasado kolektivo, nos presente i nos futuro.
‘Nationaal Comité 200 jaar Koninkrijk’ ta organisá e selebrashon. Nationaal Comité ke impliká tantu hende i instansia posibel den e selebrashon.
Selebrashon di 200 aña den Reino entre novèmber 2013 i sèptèmber 2015 mester bira un selebrashon pa tur hende, tantu na e parti europeo komo na e parti karibense di Reino. Ta trata di loke trans-atlántikamente ta uni nos i loke den e último dos siglonan a logra segun ku nos a kai lanta ku otro. Selebrá ku otro ta nifiká tambe mustra rèspèt pa nos historialnan diferente i e diversidat ku ta hasi di Reino un Reino kolorido.
E órden hurídiko demokrátiko manera nos konosé awe, no tabat’ei mesora na 1813. Pero ta e tempu ei sí a pone e fundeshi i sobrá kos nos a konstruí pokopoko pero sigur. Na 1848 a amplia e derechonan fundamental klásiko den Konstitushon hulandes: libertat di asosiashon i reunion, i libertat di enseñansa. A amplia libertat di prensa ku tabata eksistí kaba. Sin embargo, Antia i Sürnam mester a warda te 1863 riba abolishon di sklabitut.
Na komparashon ku 1815, Reino a bira konsiderablemente mas chikitu. Bélgika, Luxemburg, Indonesia, Sürnam i Nieuw-Guinea a sigui nan propio kaminda. Durante un largu tempu tabata eksistí tres pais: Hulanda, Antia Hulandes i Aruba. Desde e reformanan estatal na 2010, e kantidat a oumentá, bira kuater (Hulanda, Curaçao, Aruba, Sint-Maarten) i tin awor tres entidat públiko di Hulanda (Boneiru, Sint-Eustatius i Saba).
Den e parti karibense tin den e periodo 2013 – 2015, banda di komienso di Reino, mas evento partikular pa reflekshoná ariba. Manera abolishon di sklabitut 150 aña pasá (1863), 75 aña di eksistensia di e promé parlamento na Kòrsou (1938) i 60 aña di Statüt di Reino (1954). E liña kòrá semper bai ta desaroyo di e órden hurídiko demokrátiko.
Demokrasia: kiko nos ke selebrá?
Dosshen aña di independensia i demokrasia a trese hopi logro pa Reino, i esakinan ta meresé selebrashon. Nationaal Comité a skohe sinku logro ku eksplísitamente lo risibí atenshon durante e selebrashon:
Logro I:
Derecho i derecho personal i libertat. Nunka hende ta kla ku un órden hurídiko demokrátiko. E proseso ta pidi atenshon i mantenshon konstante. Mester keda nutri i duna kontenido na libertat.
Logro II:
Stabilidat atministrativo di un Estado konstitushonal moderno. E relashonnan entre e distinto nivelnan di gobièrnu i e institushonnan di Estado ta den moveshon konstante. No por konsiderá e stabilidat komo algu ku di mes ta evidente. Semper mester yega na un ekilibrio. E ekilibrio ei ta benefisioso tantu pa komunidat komo pa ekonomia. Empresarionan strañero ku frekuensia ta menshoná stabilidat i seguridat hurídiko motibu pa ke invertí den Reino.
Logro III:
Orientashon internashonal. Tradishonalmente e paisnan di Reino ta dependé di paisnan ekstranero pa nan desaroyo ekonómiko. Pensa por ehèmpel riba turismo na Aruba, Sint Maarten i Kòrsou, pero tambe riba e refinerianan i komersio di transbordo. Na Hulanda e PNB (Produkto Nashonal Bruto) ta konsistí pa 70% di komersio internashonal. Orientashon internashonal i kapasidat di adaptashon ta rekisitonan previo pa komersio. Den esaki, ordenamentu hurídiko internashonal ta ofresé paisnan mas chikitu protekshon kontra nan bisiñanan poderoso. For di 1609 kaba Hugo de Groot a boga den su famoso argumento pa ehersé komersio liber riba laman. Hulanda a bira sede pa vários institushon hurídiko internashonal.
Logro IV:
Espasio pa siudadania aktivo. Reino tin un tradishon largu i riku pa loke ta inisiativa privá, manera riba tereno di edukashon i kuido médiko. Tambe na e islanan den Karibe ta logra hopi kos, danki na trabou boluntario di hende di tur rango. Den un sosiedat dinámiko, siudadanonan ta miembro di un òf mas asosiashon. Gobièrnu mester fasilitá espasio pa e sosiedat sivil, i siudadanonan mester ta dispuesto i kapas di hasi uso di esei. Desde un punto di bista internashonal esaki no ta algu ku di mes ta evidente. Por lo tanto, mester balorá siudadania aktivo.
Logro V:
Unidat den diversidat. Na e islanan karibense tin hopi desena di nashonalidat bibá huntu i na pas. Sinagoga i mòské no ta stroba otro. E regla ta toleransia. Hulanda tambe ta un pais di minoria polítiko, kultural, religioso i étniko. Minorianan mester tene kuenta ku otro. Niun hende no por pretendé ku e sa tur kos mihó ku tur otro. Espasio pa hende ku ta pensa distinto tambe ta un forma di egoismo: e oponente di awe lo por ta un aliado di mañan.
Kon i di ki forma nos ta selebrá?
Nationaal Comité mes ta organisá seis evento rònt di e logronan demokrátiko i e tema 200 aña di eksistensia di Reino: sinku evento na Hulanda i unu na Sint Maarten. Den e aktonan di Nationaal Comité lo embolbé tambe representante di e paisnan karibense. E Comité ta stimulá ademas inisiativa- i personanan, empresa- i organisashonnan no-gubernamental (NGO).
Seis evento nashonal di e Comité
30 di novèmber 2013 – Ta start na Scheveningen i Den Haag
Riba e fecha akí ta eksaktamente 200 aña ku for di Inglatera prínsipe Willem Frederik van Oranje-Nassau a desembarká na playa di Scheveningen. Su tata – stadhouder prins Willem V – a hui pa fransesnan i bai aya na 1795. Awor, 200 aña despues, ta dramatisá e desembarke históriko i ta transmitié bibu via televishon.
E selebrashon ta start ofisialmente mèrdia den Sala di Kabayero (Ridderzaal) na Den Haag. Ei ta presentá un buki konmemorativo ofisial i ta estrená un piesa musikal komponé spesialmente pa e okashon.
Anochi tin fiesta na Circustheater ku artista di diferente parti di Reino. E ora ei tambe lo tin e konsierto di Reino. Di un forma kreativo lo desaroyá e sinku logronan den e programa.
29 di mart 2014 – Den Haag
Aki ta selebrá e promé dos logronan: derecho i libertat di siudadano, i stabilidat atministrativo. Dia 29 di mart ta kumpli eksaktamente 200 aña ku a aprobá Konstitushon na 1814. E dokumento akí ta kontené e derechonan fundamental i e ta registrá establesimentu di polítika hulandes. No opstante algun kambio signifikativo, e núkleo di e Konstitushon di 1814/1815 ta sigui vigente. E Konstitushon hulandes tabata inspirashon tambe pa e Konstitushonnan di Aruba, Kòrsou i Sint Maarten. Esaki ta un di e konstitushonnan mas antiguo i ainda vigente na mundu.
19 - 25 di mei 2014 – Sint-Maarten
Hóbennan ta mira mas padilanti, i ménos nan tras. Bon mirá, kiko e logronan demokrátiko akí ta nifiká pa nan? Esaki i mas asuntu lo bini dilanti den e reunion di Parlamento Hubenil na Sint-Maarten. A funda KJP spesialmente pa e selebrashon akí ku lo reuní den e siman di 19 di mei.
Sinku ekipo prosedente di Hulanda, Kòrsou, Aruba i Sint Maarten i (huntu) Boneiru, Sint-Eustatius i Saba ta bai debatí, ke men ku tur parti di Reino ta representá den e parlamento hubenil ku ta konsistí di sinkuenta miembro. Reklutamentu di e parlamentarionan spesial a tuma lugá den verano di 2013. E hóbennan mes ta organisá KJP. Nan ta traha konhuntament ku Comité di Relashonnan di Reino, Konseho di Hubentut di Sint Maarten i Universidat di Sint Maarten.
30 augustus 2014 – Maastricht
E orientashon internashonal di Reino - e di tres logro - ta fundamental pa e último siman di ougùstùs 2014 na Maastricht. Den e luna ei, 200 aña pasá, e Kongreso di Viena a kuminsá, kaminda despues a re-diseñá e fronteranan na Europa. Ta ei tambe a fiha ‘Verenigd Koninkrijk van Nederland en België’ (Reino di Hulanda Uní i Bélgika).
Maastricht ta konosí komo e siudat mas europeo di Hulanda i e ta un lugá adekuado pa un simposio riba importashon di e orientashon internashonal di e relashonnan di Hulanda i e komersio ku ekstranhero.
E fecha akí ta koinsidí tambe ku loke a yama ‘Preuvenemint’, un festival gastronómiko di vokashon internashonal na Maastricht. Esaki lo ta dediká na 200 aña di Reino.
25 di aprel 2015 – Zwolle
E di kuater logro - espasio pa siudadania aktivo - ta e tema dia 25 di aprel 2015 na Zwolle. E ora ei ta pone den foko tur boluntario, kendenan ta karga e bida sosial i ta aktivo por ehèmpel den deporte i kultura. Pero tiki hende ta realisá ku esaki ta debí na un sistema 160 aña bieu. Pasobra e echo di ke bira miembro di un asosiashon i por sierto eksistensia di e asosiashonnan mes ta debí parsialmente na e Konstitushon di 1848. Ta na tal aña a konsagrá libertat di reunion i di asosiashon den e Konstitushon.
26 di sèptèmber 2015 – Ta sera fiesta na Amsterdam
Unidat den diversidat - e di sinku logro - ta selebrá na Amsterdam den e último fin di siman di sèptèmber 2015. Ta ademas punto kulminante di e selebrashon di 200 aña eksistensia di Reino.
Den e siman ei ta kumpli eksaktamente 200 aña ku na Brussel a instalá prins Willem Frederik van Oranje-Nassau komo rei di Hulanda i Bélgika.
Kon eksaktamente ta bai selebrá tal dia na Amsterdam no ta fiho ainda. Na e momento akí ta pensando riba un desfile di logro i un bunita anochi di klousura.
Kiko mas ta sosodé?
‘Nationaal Comité 200 jaar Koninkrijk’ ke embolbé i stimulá mas tantu hende i instansia posibel pa nan partisipá na e selebrashon i pa nan mes organisá aktividat. Ta pensa aki riba e paisnan karibense i e entidatnan públiko, e provinsia- i munisipionan na Hulanda, instansianan kultural, skol- i universidatnan, empresanan, grandi i chikitu, i naturalmente tambe siudadanonan i nan organisashonnan sosial. Pasobra di pursi nos tur ta siudadano di Reino.
Kuantu mas aktividat, mihó. Inisiativa nobo ta bon biní. Kaminda ta posibel i deseabel Nationaal Comité ke yuda pensa ku organisadónan eksterno. Aktualmente, ya tin kontribushon den preparashon pa un evento marítimo na Aruba i pa un kongreso tokante ‘Komersio den Reino”. E konferensia akí ta tuma lugá na novèmber 2013 na Den Haag.
Kontakto
‘Projectbureau 200 jaar Koninkrijk’ ta sostené Nationaal Comité den preparashon i organisashon di e selebrashon. Tuma kontakto ku e ‘projectbureau’ via projectbureau@200jaarkoninkrijk.nl òf number di telefon +31 70 36 11 432.
Schrijf je in voor de nieuwsbrief
Ontvang het laatste nieuws over de viering en het programma regelmatig in uw mailbox.
Aanbevolen
Volg ons ook op:
200 Jaar Koninkrijk in beeld op flickr
bekijk alle hoogte punten
Volg 200 jaar Koninkrijk op Twitter
en gebruik #200jaarNL voor tweets
Volg 200 jaar Koninkrijk op Instagram
en gebruik #200jaarNL voor foto’s
Like 200 jaar Koninkrijk op Facebook
voor foto's en actualiteiten


c: text/html

text:
Homber bou influencia ta bolter auto na Sero Pita
ORANJESTAD (AAN): Diahuebs anochi algo despues di 11′or un Buick color shinishi a bolter na altura di cas number 3 na Sero Pita.
E chofer masculino bou influencia di alcohol a perde control di su vehiculo. Despues el a baha for di caminda y bolter.
E tabata keha di dolor na diferente parti di su curpa. Ambulans a presenta na e sitio y a transporta e victima pa Dr Horacio Oduber Hospital.
Takelwagen a pone e auto riba su cuatro wiel y a kite for di caminda pa trafico por sigui su caminda sin worde stroba.

robotstxt: allowed

filter: keep


text:
Relato 63: Salomon e Rei Sabí
SALOMON tabata un tiner ora el a bira rei. E tabata stima Yehova, i a sigui e bon konseho ku su tata David a dun’é. Yehova tabata gusta Salomon, i p’esei un anochi el a bis’é den un soño: ‘Salomon, kiko bo ke pa mi duna bo?’
Salomon a kontestá: ‘Yehova mi Dios, mi ta hopi yòn i mi no sa kon pa goberná. P’esei, duna mi sabiduria pa mi goberná bo pueblo bon.’
Yehova a gusta loke Salomon a pidi. P’esei el a bisa: ‘Dor ku bo a pidi sabiduria i no un bida largu ni rikesa, lo mi duna bo mas sabiduria ku kualke hende ku a yega di biba. Pero, tambe lo mi duna bo loke bo no a pidi, sí, lo mi duna bo rikesa i gloria.’
Poko tempu despues dos hende muhé a bini serka Salomon ku un problema difísil. Un di nan a bisa: ‘Ami i e señora aki ta biba den e mesun kas. Mi a duna lus na un yu hòmber, i dos dia despues e tambe a duna lus na un yu hòmber. Anto un anochi su yu a muri. Pero miéntras ku mi tabata na soño, el a pone su yu morto banda di mi i a bai ku mi yu. Ora mi a lanta i a wak e yu morto, mi a mira ku no ta esun di mi.’
Anto e otro señora a bisa: ‘Nò! E yu bibu ta di mi, i esun morto ta di dje!’ E promé señora a bisa: ‘Nò! E yu morto ta di bo, i esun bibu ta di mi!’ Asina e dos señoranan a keda pleita. Kiko Salomon lo a hasi?
El a pidi un spada, i ora e hòmber a yega kuné, el a bisa: ‘Kòrta e yu bibu na dos i duna kada muhé mitar.’
E berdadero mama a grita: ‘Nò! Por fabor, no mata e yu. Dun’ele!’ Pero e otro señora a bisa: ‘No duna ningun di nos e yu. Kòrt’é na dos.’
Finalmente Salomon a bisa: ‘No mata e yu! Dun’é na e promé señora. E ta su berdadero mama.’ Salomon sa esei pasobra e berdadero mama a stima su yu asina hopi ku el a keda dispuesto pa dun’é na e otro señora pa e no wòrdu matá. Ora hende a tende kon Salomon a solushoná e problema, nan a keda kontentu ku nan tabatin un rei asina sabí.
Durante e gobernashon di Salomon, Dios a bendishoná e pueblo dor di hasi e tera produsí un abundansia di trigu i sebada, wendrùif i figu i otro kuminda. E pueblo a bisti bon i a biba den bon kas. Tabatin mas ku sufisiente di tur kos bon pa tur hende.
1 Reinan 3:3-28; 4:29-34.
Pregunta
- Kiko Yehova a puntra Salomon, i kon el a kontestá?
- Debí ku Yehova a gusta loke Salomon a pidi, kiko el a primintí di duna Salomon?
- Ki problema difísil dos hende muhé a presentá na Salomon?
- Manera bo por mira riba e plachi, kon Salomon a resolvé e problema?
- Kon e reinado di Salomon tabata, i dikon?
Preguntanan adishonal
- Lesa 1 Reinan 3:3-28.
Kiko hòmbernan ku a risibí responsabilidat den Dios su organisashon awe por siña for di e ekspreshon sinsero di Salomon na 1 Reinan 3:7? (Sal. 119:105; Pro. 3:5, 6)
Kon e petishon di Salomon ta un bon ehèmpel di kosnan ku nos por pidi p’e den orashon? (1 Rei. 3:9, 11; Pro. 30:8, 9; 1 Juan 5:14)
E manera ku Salomon a trata ku e pleitu entre e dos hende muhénan ta duna nos ki siguransa pa futuro relashoná ku e reinado di Hesukristu, e Salomon Mayor? (1 Rei. 3:28; Isa. 9:6, 7; 11:2-4)
- Lesa 1 Reinan 4:29-34.
Kon Yehova a kontestá Salomon su petishon pa un kurason obediente? (1 Rei. 4:29)
En bista di e esfuersonan ku hende a yega di hasi pa tende e sabiduria di Salomon, ki aktitut nos mester tin tokante estudio di e Palabra di Dios? (1 Rei. 4:29, 34; Juan 17:3; 2 Tim. 3:16)


text:
About Orenchi no Furo Jijou
Orenchi no Furo Jijou Full Episodes
- Orenchi no Furo Jijou Episode 13 Final
- Orenchi no Furo Jijou Episode 12
- Orenchi no Furo Jijou Episode 11
- Orenchi no Furo Jijou Episode 10
- Orenchi no Furo Jijou Episode 9
- Orenchi no Furo Jijou Episode 8
- Orenchi no Furo Jijou Episode 7
- Orenchi no Furo Jijou Episode 6
- Orenchi no Furo Jijou Episode 5
- Orenchi no Furo Jijou Episode 4
- Orenchi no Furo Jijou Episode 3
- Orenchi no Furo Jijou Episode 2
- Orenchi no Furo Jijou Episode 1


text:
June 14, 2014 / Lokal
Minister Earl Balborda
CRC, United Wheels i Ballast Nedam a yega na akuerdo
OUTORIDATNAN A DESKUBRI PLANTASHON DI MARIWANA
Segun Minister Stanley Palm... NOS TA BALOTA E NIVEL DI SERVISIO DEN TURISMO NA KORSOU ...nos ta ser konsiderá komo amabel, aunke tin espasio pa mehorashon...
Bentahoso pa kuido di laboratorio médiko:
ENFERMEDATNAN DI AWA DI WOWO (aparato lagrimal)
Andres Casimiri (Greentown)
únikamente e luna aki entre 7’or i 11’or di mainta:
Segun Mack Cijntje di Pueblo Soberano
© 2013-15 Extra - Notisia di Korsou


text:
MILTON HENRIQUEZ : “UN INTERES SO TA CONTA, E INTERES DI PUEBLO”
Glenbert Croes:
Mo Michi su ultimo mensahe durante mi bishita y conversacion cune na Hospital tabata ta: UN INTERES SO TA CONTA E INTERES DI PUEBLO. E palabranan aki lo keda como un credo politico pa nos y lo keda como nos herencia politico di dje y nos mision cu nos ta asumi den nos bida y lucha politico pa realiza y logra esta e felicidad y progreso berdadero pa henter nos pueblo sin distinccion.
Como juinan di Betico hamas nos lo lubida Milton Henriquez cariñosamente yamá Mo Michi, ta imposible pa nos lubida e sentimiento di amor y lealtad cu semper e la expresa pa e lucha di nos Pueblo pa ta liber y pa nos Libertador su bon amigo nos tata Betico Croes.
Mo Michi tawata un amigo fiel na Betico, fiel na e lucha di nos Pueblo pa ta liber, fiel na un caminda di bida companja pa su rectitud como homber correcto, firmesa den su opinionnan y firmesa den su conviccionnan. Na su Señora Tia Miriam, na su Juinan Dwight y Milton y na henter su Famia y Amigonan: Boso mester ta orguyoso di tabatin un persona tan especial den boso bida manera Mo Michi. Nos sa cu boso ta SUMAMENTE orguyoso di dje, manera e tabata increiblemente orguyoso di bosonan.
En lo personal, mi ta agradecido cu mi por tawata tin e luho di su tempo y opinion pa consehami y guiami tur ora cu e la considera importante pa orientami den un curso na interes di nos Digno Pueblo…su Pueblo….su Aruba.
Mi ta sumamente contento cu Dios Todopoderoso a duna su famianan, su juinan, su Señora y na nos tur cu ta stimé, e tempo den su bida cu e la dedica na tur cu e la stima.
Awor cu e ta rumbo e reino celestial unda cu e lo topa cu su familiarnan cu a bai, y su gran amigonan cu ta wardando e, nos ta pidi nos Todo Poderoso brinde un lugar especial den e luz y paz di su reino pa su descanso eterno. Nos pidi den nos oracionnan: Mo Michi sigi pidi pa bo Pueblo, nos Pueblo cu tanto bo a stima. Mo Michi nos lo percura, hunto cu bo juinan y Tia Miriam, di representa bo memoria y legado dignamente. Nos lo haya bo falta inmensamente. Pero nos paz ta cu awor bo lo ta mas serca di nos Gran Dios pa pidi’e pa su bendicion pa nos salba e pida baranca aki cu ta nos Patria Aruba. Pa nos salba nos Patria Aruba pa asina nos rescata nos Pueblo y e futuro generacionnan di nos juinan cu lo mester sigi cu e bon ehempel cu bo a hasi e tenor di tur bo accionnan, conducta y pensamento den bo bida den tur su aspectonan.
Mo Michi sosega na paz, HAMAS NOS LO LUBIDABO.
Den nomber di juinan di Betico: Glenbert F. Croes Miembro di Parlamento pa MEP


text:
Sindicato kier bonus gordo pa celebra 60 aniversario di Elmar
Coby Geerman y UEA ta demanda:
Cada un di e 155 trahadonan ta ricibi 7.000 Florin den un solo tiro!
ORANJESTAD(AAN): Ta parce cu e sindicato UEA tin un lista largo di demandanan grandi pa gerencia di Elmar. Despues di a pidi pa aumento salarial desproporcional, awor a presenta un peticion nobo riba mesa di negociacion. Manera ta conoci, e sindicato UEA ta na mesa cu gerencia pa por negocia un CAO nobo pa trahadonan di NV Elmar. Mientras cu di un banda gerencia ta purba wanta e aumentonan salarial, e sindicato ta demandando mas placa!
Despues di simannan di negociacion, na un dado momento a parce cu UEA a compronde cu e entradanan di Elmar a baha drasticamente durante e ultimo temponan aki. E factornan pa esaki lo ta diferente, pero e sindicato a mustra comprension cu no por sigui pidi pa mas.
E empleado cu e salario mas abou den Elmar ta cobra Afl. 2700 pa luna mientras cu e salario averahe ta core riba 5 mil Florin pa luna. E compania di 155 empleado ta conta cu un di e CAOnan di mas lucrativo den e region aki, treciendo un desbalance total den e mercado laboral.
Ayera sinembargo partidonan a bay for di otro despues cu Coby Geerman a presenta un peticion pa duna cada trahado un bonus di Afl. 7.000,00 riba nan salario mensual pa celebra 60 aña di NV Elmar.
Na tur esaki lo alcansa e bunita suma di Afl. 1.085.000,00 na bonus so. Gerencia a contesta e sindicato cu esaki no ta discutibel mes pasobra e compania no ta den posicion pa saca un suma grandi asina na bonus. Parse cu UEA no a keda contento cu e contesta y a keda di bay awor na su miembronan. Elmar no ta den posicion pa pidi mucho mas for di publico den e ultimo lunanan aki.
E compania ta pasando door di retonan tecnico cu ta causando cu coriente ta bay casi tur siman. Barionan ta haya nan mes confronta cu situacionnan indesea cada bes cu coriente bay. Algun biaha ta culpa lamper, pero hopi hende ta puntra nan mes con por ta posibel cu tur tempo cu awacero tabata yobe den pasado, nunca nos a yega di experencia cu coriente ta bay tanto asina. Esaki ta dunando un indicacion cla cu e red di coriente ta carece di mantencion.
Miho NV Elmar inverti su placa den e red pa sigura miho calidad di coriente y un suministro mas confiabel, enbes di regala trahadonan un bonus “gordo” asina djis pa celebra 60 aña di e compania. Si e acuerdo aki bay dor, e empleadonan lo cobra e bonus aki na November, bira cobra nan bonus di pasco na December y despues nan “bashi premie” na Januari atrobe. Asina tur hende lo kier bay traha na Elmar…… pasobra e salarionan ta bon pero e servicio si no ta na e mesun nivel cu e salarionan!
Mientras tanto… varios cas a keda sin coriente atrobe riba Diamars madruga! E di tantisimo biaha den un luna di tempo!


text:
Lès 12
Kon Bo Por Hala Serka Dios?
1. Dios ta skucha tur orashon?
Dios ta invitá tur tipo di hende pa hala serka dje den orashon. (Salmo 65:2) Pero no ta tur orashon e ta skucha òf aseptá. Por ehèmpel, e no ta skucha orashon di un hòmber ku ta maltratá su kasá. (1 Pedro 3:7) I tempu ku e israelitanan a persistí den maldat, Dios no a skucha nan orashonnan tampoko. No opstante, Dios lo skucha orashon asta di hende ku kometé piká grave, basta nan arepentí. P’esei, ta un privilegio di por hasi orashon na Yehova.—Lesa Isaías 1:15; 55:7.
2. Kon nos mester hasi orashon?
Orashon ta parti di nos adorashon. P’esei, nos mester hasi orashon solamente na nos Kreador, Yehova. (Mateo 4:10; 6:9) Ademas, komo hende imperfekto nos tin ku hasi orashon den nòmber di Hesus, ya ku el a muri pa nos pikánan. (Huan 14:6) Yehova no ke pa nos ripití orashon ku nos a siña for di kabes òf orashon skirbí. Mas bien, e ke pa nos papia kuné di kurason.—Lesa Mateo 6:7; Filipensenan 4:6, 7.
Nos Kreador por skucha asta orashon ku hende ta hasi den silensio. (1 Samuel 1:12, 13) Dios ta animá nos pa hasi orashon tur ora bai, por ehèmpel, ora nos lanta, promé ku nos bai drumi, ora di kome i ora nos tin problema.—Lesa Salmo 55:22; Mateo 15:36.
3. Dikon kristiannan ta bai nan reunionnan?
No ta fásil pa hala serka Dios pasobra nos ta biba meimei di hende ku no tin fe den Dios i ku ta hasi bofon di su promesa di trese pas riba tera. (2 Timoteo 3:1, 4; 2 Pedro 3:3, 13) P’esei, nos tin mester di e animashon di nos rumannan kristian, meskos ku nan tin mester di esun di nos.—Lesa Hebreonan 10:24, 25.
Nos por hala serka Dios ora nos ta asosiá ku hende ku ta stima Dios. I e reunionnan di Testigunan di Yehova ta duna nos bon oportunidat pa risibí estímulo for di nos rumannan.—Lesa Romanonan 1:11, 12.
4. Kon bo por hala serka Dios?
Bo por hala serka Yehova ora bo ta meditá riba loke bo ta siña for di su Palabra. Reflekshoná riba Yehova su aktividat-, instrukshon- i promesanan. Orashon i meditashon ta yuda nos komprondé kon grandi Dios su amor i sabiduria ta.—Lesa Hosue 1:8; Salmo 1:1-3.
Bo por tin un bon relashon ku Dios solamente si bo tin konfiansa i fe den dje. Fe ta manera un mata. Meskos ku bo tin ku muha un mata regularmente pa e keda na bida, asina bo tin ku sigui alimentá bo fe pa e keda bibu. I bo por hasi esei ora bo ta repasá e base di bo kreensianan regularmente.—Lesa Mateo 4:4; Hebreonan 11:1, 6.
5. Kon un bon relashon ku Dios lo benefisiá bo?
Yehova ta masha interesá den hende ku ta stim’é. E por protehá nan kontra tur loke por pone nan pèrdè nan fe i speransa di bida eterno. (Salmo 91:1, 2, 7-10) E ta spièrta nos kontra un estilo di bida ku ta perhudiká nos salú i kita nos felisidat. Sí, Yehova ta siña nos e mihó manera di biba.—Lesa Salmo 73:27, 28; Santiago 4:4, 8.


text:
Tip Marugg
Silvio Alberto (Tip) Marugg ([Willemstad]], 16 di december 1923 - aldaar, 22 april 2006) tabata un eskritór Antiyano i un poèta.
E la nanse komo e di sinku di shète yiu. Su mayornan tur dos tabata katóliko pero Marugg a wordu kriá kathòliko komo protestant. E la haal su diploma di mulo na aña 1942 e mester a drenta 5 aña di servisio militar. Despues e la traha basta aña na Shell. Ora e tabata traha na e pagina di personal di Shel yamá 'Passaat', e la diskubri su talentonan pa skirbi. E la dubutá na 1958 ku su buki di novela Weekendpelgrimage. Na 1967 e la sigui ku In de straten van Tepalka. Pero te na 1988 e la saka su di très novela, De morgen loeit weer aan ku a haña nominashon pa e premio di literatura di AKO. Marugg tabata kasi 20 aña ku penshun na e momentu ei i a tuma retiro for di skirbimentu. Su bukinan a wordu translatá den entre otro Ingles i Ruso.
Meskos ku Boeli van Leeuwen, ku ken tabata su amigu, e bida riba e isla di Kòrsou tabata hunga pari central den su historianan. E la buska un manera pa demonstrá e paradoksianan entre e existensia individual i e bida den komunidat. Su estilo si ta otro. Kaminda Van Leeuwen ta lusi su mes ekstravagante i ku hopi antenshon pa grupo, Marugg tabata mas moderá, melangoniko i mas di focus riba e ser individual.
Su delaster añanan di su bida e tabata keha di un bistá ku tabata sigui atrasá, kual a kousa ku e no tabata den un estado mas pa skirbi i lesa. Tambe e la perde un pia un aña prome ku e la fayese dor di un infekshon.
Aunke e tabata kriá kristian, Marugg no tabata krea. Su falta di religion tabata un gran motivashon pa skirbi, asina e tabata buska sentido den su bida.
Obranan[editá | edit source]
- 1958 - Weekendpelgrimage
- 1967 - In de straten van Tepalka
- 1988 - De morgen loeit weer aan


text:
Awemainta Diaranson 17 october 2013, nos grandi nan di Centro Kibrahacha a wordo soprendi
Cu yegada di e bus Electrico. Manera ta un custumber
direct right 28thmasscob.org store burn effective, contains in I albuterol for sale capcityrepro.com at to. Was works for windsor canada pharmacy shampoo and back solutionsfromknowware.com shop For forever Colorado product. Products doxycycline without prescription Really, of it, experienced excellent dwellmasonry.com “here” actually dark which glad.
Arubus ta esun encarga pa transporta nos
Grandi nan di centro kibrahacha diariamente ,caminda ta buska nan na kas mainta Y hiba nan
Centro Kibrahacha y tambe merdia ta buska nan na Centro Kibrahacha y hiba nan bek nan kas.
Awemerdia pa nan sorpresa Arubus a dicidi di sorprende nan cu e Bus Electrico cu nan a kaba di ricibi
Siman pasa. Pa Arubus tambe esaki tawata un prueba pa mira con nos grandi nan ta subi y baha e bus,
Mirando cu esaki ta baha completo pa asisti nan na momento di subi of baha e bus.
Nos por a mira con nos grandi nan tawata sumamente contento cu e sorpresa esaki y a expresa palabra nan
Di elogio pa cu e gesto aki. Segun nan palabranan, esaki ta un previlegio, mirando cue Bus ta hopi bunita y
Facil pa nan wordo transporta den dje.


text:
Reunion entre gobierno y ehecutivonan di PetroChina a termina den firmamento di un MOU
Destino di refineria ta mustra positivo
ORANJESTAD(AAN): Den sala di Conseho di ministronan e reunion importante entre PetroChina y gobierno di Aruba cu por cambia e curso di pais aki pa e siguiente añanan a cuminsa diahuebs pa 9’or di mainta. Un delegacion consistiendo di ehecutivonan halto di PetroChina a yega Aruba algun dia pasa caba pa reuni cu Valero y cu gobierno di Aruba. E reunionnan di awemainta a dura algo ora. Hunto mester yega na e miho solucion pa Aruba y su hendenan. Cu esaki den mente gobierno y PetroChina na final di e reunion a firma un MOU. Un prome paso den e bon direccion a worde tuma.
Despues di algun ora di reunionnan intensivo Prome Minister Eman a bisa cu nan ta satisfecho ya cu e reunion tabata masha fructifero. “El a culimina den firmamento di un MOU. Den liñanan grandi esaki ta encera cu ta worde identifica cu Valero tin interes di bende e refineria y cu PetroChina tin interes pa evalua un compra di e refineria y cu Aruba tin interes pa e refineria keda habri pa asina nos sigura su aporte na nos economia y sigura e trabao di nos empleadonan den Valero y esnan cu ta traha cu Valero.
Cu gobierno di Aruba y PetroChina den e siguiente simannan ta bay traha duro pa mira si nos por realisa compra di e refineria door di PetroChina y cu Aruba ta bay duna un aporte constructivo na tur esaki”.
Prome Minister Eman a conta cu den pasado e reunionnan cu tabatin cu PetroChina cu e gobierno prome cu esaki, tabata yena cu disputanan cu a disgusta nan. E regimen fiscal di e tempo ey cu un BBO riba importacion cu tabata sumamente negativo no a yuda tampoco pa e bon marcha di e reunionnan algun aña pasa. “E ambiente ey a cambia.
Cu e settlement agreement firma na 2010 a kita for di caminda hopi di e obstaculonan cu a conduci cu na 2009 e gobierno anterior no por ayega na un deal cu PetroChina. Awe den un ambiente nobo cu un otro gobernacion nos a sinta cu PetroChina y nos ta sinti cu tur cos ta canando den un bon direccion”.
Prome Minister Eman a enfatisa cu ainda no ta cla si cu e compra di e refineria. “No no mester lanta espectativanan mucho tempran. Nos tin un proceso pa cana ainda. E delegacion ta bay bishita e refineria den e siguiente dianan aki pa mira con su estado ta. Kico e prospectonan ta. Ta pa e motibonan aki nos mester ta un poco cauteloso prome saca conclusion.
Pero, e reunion a bay den un bon direccion. Nos a firma un MOU demonstrando interes di Aruba y di PetroChina. Nos ta sinti nos mes hopi satisfecho cu e progreso cu nos a haci awe. Den e simannan nos dilanti nos tin cu traha duro y nos tin e speranza cu e desaroyonan ta bayendo den un bon direccion ”.
Diadomingo gobierno di Aruba ta sinti un bes mas cu ehecutivonan di PetroChina, pero e ora den un setting un poco mas chikito.


text:
Sucedido na school di Madiki ta un asunto entre doño di trabao y empleado
Directora di SKOA:
ORANJESTAD (AAN): Durante e accion di firma ayera di Fundacion contra Abuso di Mucha dilanti di SKOA, prensa por a combersa cu Josette Daal, director di e fundacion kende a referi na e accion aki dunando nan punto di bista. El a bisa cu den un caso asina, e sucedido aki ta entre doño di trabao y e empleado. A bisa cu e dunador di trabao a atende debidamente e caso y como cabezante di school tambe sa di e pasonan cu a worde tuma. A agrega cu SKOA a saca un comunicado di prensa y eynan ta duidelijk pa mayornan sa cu e persona no ta mas cu e fundacion. “Pa nos eynan e caso a caba”.
Den caso cu e meneer gana su caso den corte, e lo por bay traha cu SKOA bek? Señora Daal a manifesta cu esey ta algo cu e no por contesta pasobra si e persona aki solicita y pasa door di henter e procedura di solicitud di SKOA, e no por contesta si SKOA lo tume back si of no.
Si e asunto aki bira un caso hudicial y a resulta cu e meneer ta inocente e tin derecho di solicita na cualkier instancia pa e haya un trabao, a enfatiza. Pa cosnan asina no bolbe sosode den futuro, segun Josette Daal, semper nan ta alerta pa e tipo di cosnan asina pero ta dificil pa controla un acto di un hende grandi.
A agrega cu tur luna nan tin comunicacion cu cabezantenan di school y regularmente nan funcionarionan ta bay den veld.
E director di SKOA a laga sa cu den e periodo cu e ta na cabez di e fundacion, esaki ta prome biaha cu un cos asina sosode.


text:
Tubo grandi di WEB Aruba NV a kibra y laga hopi area sin awa
Inundacion den Schelpstraat
ORANJESTAD (AAN): Diahuebs mainta for di 7.30 am, e compania di utilidad WEB Aruba NV a haya diferente yamada cu keho di presion abao di awa den diferente area di Oranjestad.
Trabao a tranca ora cu durante di cobamento net na e cruzada di Caya Betico Croes, cu Emmastraat y Kazernestraat, aki a bay robez na momento cu un tubo principal di awa a kibra.
Entretanto WEB a constata un lekkage grandi den centro di Playa. Mesora empleadonan di WEB a sali pa traha y busca manera di soluciona e problema. Pa mainta mes a drecha e problema.
E situacion tabata den caya grandi unda un tubo poco bieu a kibra. Ta un tubo basta grandi cu a afecta e presion di awa den e area di Sero Blanco Dakota, Playa etc. Net e momento cu hopi hende tabata prepara pa dal un baño y move pa trabao.
Sea tin hende a bai traha sin banja of a yega lat wardando e presion normaliza. E area unda e awa a basha tabata poco yena cu lodo. Pero e ‘laman’ mes a forma den Schelpstraat.
Mientras den area di madiki por a nota cu presion a baha y finalmente lo mester cera e conexion principal rapido pa drecha e tubo. E trahadornan di e compania responsabel pa e proyecto “Tram”, obliga a para trabao na e lugar pa personal tecnico di WEB pa nan drecha of reemplaza e tubo kibra.


text:
Inauguracion Ruta oficial Oranjestad
ORANJESTAD (AAN): Diadomingo awor, pa ta exacto dia 29 di April, tur esnan cu kier cana of core den e Ciclovia Aruba por haci esaki cuminsando for di 9or di mainta dilanti di oficina di turismo net pabou di Talk of the Town.
E caminata aki ta completamente gratis y solamente mester presenta na e “Ciclovia Aruba” na Oranjestad pa cana of core riba un ruta di 4.5km.
Pa esnan cu yega mas trempan of mas laat por sigui cana of jog riba e area cu lo worde sera pa trafico den cercania di e Linear Park. Esaki ta net un bon warm-up pa e BoulevardLoop e dia siguiente. Tambe lo ta bay tin disponible weganan pa publico y sin laga afor Zumba, Pachanga, Mission, Aerobics y mucho mas for di 7or di mainta te cu 12or di merdia.
E famoso biketour tambe lo ta saliendo pa 9or di mainta en punto hunto
cu e caminata pero lo core un diferente ruta e siman aki. E biketour aki lo ta 17 km saliendo for di oficina di A.T.A., Rotonde Boulevard, Rotonde Ponton, Centro Deportivo Frans Figaroa, Amsterdam Manor, y termina back na Linear Park.
Pa esnan bow di 8 aña lo ta bay tin un ruta alternativo unda cu nan lo por drenta e biketour na oficina di IDEFRE y termina back na Linear Park. E ruta di e caminata ta e siguiente: ta cuminsa pa 9:00AM exacto saliendo for di oficina di Turismo A.T.A. (net pabou di Talk of the Town) direccion pabou, bira na man drechi subi e caminda Adrian Lacle Boulevard, sigui te na e lusnan di trafico banda di ELMAR , bira na man robes, subi Wilhelminastraat direccion
pabou sigui riba Havenstraat te na ARUBUS, bira na man robes direccion pazuid y atrobe bira na man robes subi e caretera principal L.G.Smith Blvd, direccion pariba back pa oficina di A.T.A.
Lo tin premio den forma di rifa pa esnan cu participa den e caminata y
cu a haya e stempel na e dos ultimo punto di returno banda di Talk of the Town y e cas di Gobernador (bieu). Pa mas informacion bishita nos facebook page na
www.facebook.com/cicloviaaruba of yama IDEFRE na 5824987. Nos ta topa na e Ciclovia Oranjestad cu ta priminti di bira un actividad hopi grandi!


text:
Ex-integrante di Le Groove a fayece
ORANJESTAD (AAN): Un tristeza enorme a azota mundo musical local riba Diahuebs atardi, ora cu a bira conoci cu un ex-integrante di LeGroove a fayece.
E hoben Shaun Eustace, mihor conoci como “Money Shark” kende aña pasa a forma parti di e agrupacion musical, a fayece Diahuebs debi na un paro cardiaco.
Shaun Andres Eustace a nace na Aruba dia 29 di Januari 1982, pues si el a keda na bida awe e lo a cumpli 28 aña di edad. E ta biba na Tafelbergweg na San Nicolas.
Na famia di e fayecido, DIARIO ta extende su mas profundo palabra di condolencia.


text:
Les 3
E Bon Noticia Realmente Ta Bin di Dios?
1. Ken ta e Autor di Bijbel?
E bon noticia cu hende lo biba pa semper riba tera ta skirbi den Bijbel. (Salmo 37:29) Bijbel ta consisti di 66 buki. Dios a uza rond di 40 homber fiel pa skirbi nan. Moises a skirbi e prome cinco bukinan mas o menos 3.500 aña pasa. Anto apostel Juan a skirbi e ultimo buki rond di 1.900 aña pasa. Ken su ideanan nan a skirbi? Dios a comunica cu e escritornan di Bijbel pa medio di su spirito santo. (2 Samuel 23:2) Loke nan a skirbi tabata Dios su pensamentonan, no di nan mes. Pues, e Autor di Bijbel ta Jehova.—Lesa 2 Timoteo 3:16; 2 Pedro 1:20, 21.
2. Con nos por tin sigur cu loke Bijbel ta bisa ta berdad?
Nos sa cu Bijbel ta bin di Dios pasobra e ta profetisa futuro en detaye y cu exactitud. No tin niun hende cu por haci esey. (Josue 23:14) Ta Dios Todopoderoso so por premira futuro di humanidad cu exactitud.—Lesa Isaias 42:9; 46:10.
Nos mester por spera cu un buki di Dios ta unico, y e ta tambe. Awe Bijbel ta disponibel den cientos di idioma y nan a produci y distribui miyones y miyones di ehemplar. Aunke Bijbel ta un buki hopi bieu, e ta cuadra cu ciencia. Ademas, su escritornan no a contradeci otro. * Y loke Bijbel ta bisa relaciona cu amor por bin solamente di e Dios berdadero—e Dios di amor—y te awe e tin poder pa cambia bida di hende. E echonan aki ta convence miyones di hende cu Bijbel ta e Palabra di Dios.—Lesa 1 Tesalonicensenan 2:13.
3. Kico Bijbel ta contene?
Bijbel ta enfoca riba e bon noticia cu Dios tin un proposito amoroso pa humanidad. E Scritura ta splica con hende a perde e privilegio di biba den un paradijs riba tera na principio di historia di humanidad y con finalmente Dios lo bolbe haci tera un paradijs.—Lesa Revelacion 21:4, 5.
Tambe e Palabra di Dios ta contene ley, principio y conseho. Ademas, Bijbel ta conta con Dios a trata cu hende; e relatonan ey ta siña nos ki clase di Dios e ta. Pues, Bijbel por yuda bo conoce Dios. E ta splica bo con bo por bira su amigo.—Lesa Salmo 19:7, 11; Santiago 2:23; 4:8.
4. Kico por yuda bo compronde Bijbel?
E foyeto aki ta sigui e mesun metodo cu Hesus a uza pa yuda bo compronde Bijbel. Hesus a referi na varios texto biblico y a splica “nificacion di e Scritura.”—Lesa Lucas 24:27, 45.
E bon noticia cu ta bin di Dios ta realmente fascinante. Toch, algun hende no ta interesa den dje y tin otronan cu hasta no kier tend’e mes. Ma no desanima. Bo speransa di biba pa semper ta depende di e conocemento cu bo ta hayando di Dios.—Lesa Juan 17:3.
^ par. 7 Wak e foyeto Un Buki pa Tur Hende.


text:
July 19, 2012 / Lokal
TRAHADONAN AQUALECTRA TA EKSIGI AKSHON AWOR
Di lunanan di mei i yüni 2012....
Segun análisis di èks direktor Casperson koriente ta bira karu NO POR EVITA RETIRO PERSONAL AQUALECTRA! Múltiple kontradikshon ta peligrá produkshon di awa tambe
Segun Camelia-Römer e ta karga e bèrdènan
ATSK ta informá di sifranan promé 6 luna 2012-07-18
...despues di kandela djadumingu último...
CHEF ULANDES KU STREA DI MICHELIN TA DUNA UN PRESENTASHON NA KORSOU
© 2013-15 Extra - Notisia di Korsou


text:
Negoshi propio
Negoshi propio òf tambe yamá Propietario úniko ta un forma hurídiko kaminda solamente un persona ta doño i kompletamente responsabel pa e negoshi. E kompania no ta ser konsiderá komo un persona hurídiko, pero ta wòrdu konsiderá mas bien komo aktividatnan ekonómiko di un persona natural. Legalmente no tin un separashon di e kapital privá i e kapital di e kompania. Esaki ta diferente ora ta papia di un Sosiedat privá òf un Sosiedat anónimo.
Un negoshi propio ta haña su eksistensia pa medio di e propietario. Si e propietario bai fayit òf yega na fayesé, e kompania tambe lo por stòp di eksistí. Den tal kaso lo mester buska un susesor, por trata aki di un famia òf un otro hende di afó. Esaki ta nifiká ku kontinuidat di un negoshi ku e forma hurídiko aki ta insierto na término largu.
E tipo di negoshi aki por wòrdu finansiá dor di e kapital propio di e doño òf un fiansa eksterno. Komo ku ta trata aki di un negoshi propio òf propietario úniko ta nifiká ku e propietario ta responsabel pa e debenan di e negoshi. Tur debe di e kompania ta bira tambe debe personal di e propietario.
E ganashi di e negoshi ta kai bou di e entrada personal di e propietario. E negoshi no ta paga impuesto riba ganashi, pero e propietario ta paga impuesto riba entrada.
Otro formanan hurídiko[editá | edit source]
- Negoshi propio
- Sosiedat kolektivo
- Sosiedat kolektivo limitá
- Sosiedat kolektivo di pareha
- Sosiedat komanditario
- Sosiedat privá
- Sosiedat anónimo
- Fundashon
- Asosiashon


text:
Famoso diseñador Canades usando Aruba pa su campaña global
Full nan crew y modelonan a yega!
ORANJESTAD (AAN): E spotlight di moda ta sigui briya riba Caribe. E bon noticia, ta cu e mundialmente famoso diseñador Canades Reyhan Sofraci a escoge Aruba, pa ta forma parti di nan campaña global di 2013.
E linea di “Aqua di Lara”, a yega Aruba cu nan crew, propio modelonan, pa cuminza traha riba e proyecto aki. Reyhan Sofraci ta cla pa luci cu e luhoso trahenan di baño, y lo haci esey dilanti su fotografonan y crew di produccion di video.
E modelonan Samantha Ahrens y Elise ta na Aruba pa asina captura imagennan excepcional pa promove esaki na Merca, Canada, Inglatera y mas.
Renaissance Aruba Resort & Casino ta e anfitrion, y nan estadia ta worde sosteni tambe door di Absolut Vodka y Red Diamond Wine di Pepia Est. di Aruba.
Riba potretnan por mira mas di yegada di e crew di Aqua di Lara.
Nan lo graba y crea nan Catalog 2013 aki. Esaki riba su mes lo bay duna Aruba un exposure global grandi. Ya caba e linea di trahe di baño aki ta haya cobertura extenso den canalnan internacional di promocion. E catalognan mes ta worde manda pa cumpradornan rond mundo, y e compania tin un lista extenso di contactonan di industria. E website di Aqua di Lara tambe lo cubri e Aruba-connection aki.


text:
Template:Variante
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Kon ta uza[editá | edit source]
E predefinishon Variante ta uzá pa indiká ta kua variante di papiamentu ta uzá den un artíkulo.
Estilo di Aruba[editá | edit source]
Pa indiká ku un artíkulo ta skirbí na estilo di Aruba, uza lo siguiente:
Lokual ta resulta ta e mensahe aki:
- E artículo aki ta skirbí na papiamento. Lo ta apresiá si por mantené e artículo aki na estilo di papiamento.
Estilo di Boneiru[editá | edit source]
Pa indiká ku un artíkulo ta skirbí na estilo di Boneiru, uza lo siguiente:
Lokual ta resulta ta e mensahe aki:
- E artíkulo aki ta skirbí na papiamen. Lo ta apresiá si por mantené e artíkulo aki na estilo di papiamen.
Estilo di Kòrsou[editá | edit source]
Pa indiká ku un artíkulo ta skirbí na estilo di Kòrsou, uza lo siguiente:
Lokual ta resulta ta e mensahe aki:
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Tambe por uza {{Variante}} su so. Lo e tin mesun resultado.
Nota[editá | edit source]
Por fabor, no uza e predefinishon aki si e artíkulo no parse kompletu. Por ehèmpel, si un artíkulo tin solamente algun frase, i un hende ke amplia e artíkulo, e no mester sinti limitá pasombra e outor original a skirbi algun palabra den un otro variante. Ora ta uza e predefinishon aki, hasi uzo ora tin sufisiente kontenido den e artíkulo.


text:
Archivo di September, 2009
FECHA: DIARANZON 30 SEPTEMBER 2009:
Sorteo DIARIO: 9363 - 6806 – 0133
Sorteo CORSOW: 5671 - 5987 – 8079
Sorteo CATOCHI: 4128 - 6032 – 8171
Sorteo SUPER 4: 6154
Sorteo BIG 4: 4301
Sorteo ZODIAC: 4666 – Piscis
LOTTO: 02 - 18 - 25 - 28 - 34 Joker: 21 Free letter: E
ORANJESTAD (AAN): Diahuebs na corte di husticia un biaha mas ta bay tin diferente caso penal.
E prome caso ta un caso den cual R.L.E. ta worde acusa di a intencionalmente maltrata un persona riba 24 di October 2008, door di dal e mas biaha den su cara, door di cual e persona ey a worde herida y/of a sufri dolor.Despues ta bay tuma lugar un caso den cual B.G. ta worde acusa di a intencionalmente destrui T-shirt di un persona riba 27 di Januari 2008.
Sin pone tino na loke e ta bisa, y menos ainda midi e consecuencianan real y politico, Nel a bolbe laga su lenga core bay laga su cerebro hopi atras, na momento cu el a anuncia den un conferencia di prensa reciente cu e ta bay kita B.B.O., e ta bay subi salario minimo y e ta bay cera e centro cu e mes a habri pa alberga e cholernan. Pa purba compronde kico ta pasa den su cabez di tapara, bo mester tin contacto cu Negro Felipe, o Maria Lionza, o cualke otro bruho di vecindad! No solamente e ta haciendo su mes hopi ridiculo, e ta dunando tambe tur indicacion cu su odio no ta dirigi contra su contrincantenan so, sino contra Aruba y Pueblo Arubiano tambe!
Aruba Mas di Mey Siglo Pasa
ORANJESTAD (AAN): Juan Chabaya “Padu” Lampe. “Tata di nos Cultura” a lanta den e cas aki cu tabata situa den caya grandi, mas o menos 100 meter pabao di La Moderna. (E potret a worde saca pa Mr. Maarten Noot, e prome Havenmeester di Aruba, mas di 55 aña pasa). E famia Lampe tabata un famia musical. Padu su tata Harry, tio Olivier, Oom Zepp, Oom Wem, su ruman Tom, su prima Alida “Dachie”, tur tabata toca un of otro instrument musical.
Experto den Ley Constitucional mr. Luciano Milliard:
Manera reforma un Ley di Impuesto!
ORANJESTAD (AAN) – Matutino DIARIO a acerca na Universidad di Aruba, mr. dr. Luciano Milliard, Hurista experto den Ley Constitucional, y nos a puntre tocante e decisionnan cu un gobierno demisionario por tuma y kico no mag haci. El a splica cu despues di eleccion dia 25 di September, Gabinete Oduber IV a entrega su retiro, y na e momento ey Gobernador ta haci un apelacion na prome minister Nelson Oduber y su gabinete pa atende e asuntonan cu tin pendiente te ora cu bin un gobierno nobo, cu ta goza di e sosten di un mayoria den Parlamento.
Turbulencia pa Aruba a spanta pasahero
ORANJESTAD (AAN): E trip di un famia back pa Curacao a caba den tristeza despues cu un di nan a haya atake di curazon durante e vuelo di Amsterdam pa Aruba.E pasajero su nomber ta Iris E. Muyden Pieter kende tabata hunto cu e famia cu destino Curacao.E señora tin 66 aña di edad. Mas cu un ora prome cu e avion di Martin Air a baha na Aruba ya caba na aeropuerto tabata pendiente pa yegada di e avion. E piloto mes no kier a divulga mucho cos.
ORANJESTAD (AAN): Diabierna cu a pasa, Douane seccion di Aeropuerto a haya bin intercepta droga scondi den boter di talco pa baby.Ta trata di aki di un hende homber cu inicial J.F.M naci na Curaçao prome di november 1987. E persona menciona a yega for di Curaçao alrededor di 20.45or di anochi cu e vuelo di Tiara Air.Durante e control di douane a bin constata cu e persona tabata tin un boter di talco pa baby den su maleta.
ORANJESTAD (AAN): Un di e mamalnan cu semper a causa fascinacion na hopi persona ta e dolfijnnan. E dolfijn ta un animal nobel y fuerte, pero di personalidad amabel. Aki na Aruba nos conoce dos tipo di dolfijn cu ta biba y reproduci rond di nos isla. Door di esaki Post Aruba a dicidi di emiti un emision di stampia cu nomber “Dolfijn rond di Aruba”. E dos tipo di dolfijnnan aki ta:
Stenella Frontalis: Stenella Frontalis, anteriormente conoci como Stenella Plagiodon, ta mas bien un dolfijn chikito cu mancha y cu un snuit largo.
ORANJESTAD (AAN)— Fin di luna pasa a tuma lugar un seminario y certificacion special di formanan (Pumse), bou auspicio di Pan American Taekwondo Union (PATU) na San Jose, Costa Rica. Durante e evento aki a tuma lugar un seminario di dos dia y un curso di tres dia mientras cu na final a tuma lugar un examen pa esnan cu kier a certifica como referee di formanan, conoci tambe como poomsae. Tabata trata aki di un curso masha intensivo pasobra e participantenan mester a entrena for di 9’or di mainta te cu 8’or di anochi, cu un tempo di descanso pa lunch di solamente 1 ora.
ORANJESTAD (AAN): Ayera DIARIO a ricibi e siguiente comunicado di prensa for di Ministerio Publico di Antiyas relaciona cu e caso di desaparicion di James Hogan, vice-consul di Merca.
Na e momentunan aki por confirma cu a base di un peticion haci door di Procurador General di Antia Hulandes na Consul General di Estados Unidos a pidi asistensia di dos investigador. Entre tanto Dialuna atardi 1 funcionario di FBI y 1 funcionario di State Department a keda inclui den e team di investigacion.
Pero responsablemente via un concepto di ley
ORANJESTAD (AAN) — Lider di PDR, mr. Andin Bikker a worde puntra, den entrevista cu DIARIO, tocante un carta cu e por a haya for di mr. Mike Eman, recientemente, tocante riba cierto puntonan di preocupacion cu AVP kier sa su opinion.“ Loke mi ta corda ta, ta cu nos a haya constantemente cartanan di fraccion di AVP, por ehemplo, tocante conceptonan di ley riba cual nos ta den e mesun frecuencia. Entre otro esun pa duna derecho di voto na Arubianonan Hulandes cu ta biba den Hulandes.
ORANJESTAD (AAN)— E prome competencia di deporte escolar pa aña 2009-2010 a yega su final despues di weganan sumamente interesante di trefbal. IDEFRE a organisa y coordina e competencia escolar cu a conta cu participacion di gran mayoria di school basico, cu a keda parti den 6 poule. Weganan di Trefbal a inicia den Compleho Deportivo Frans Figaroa na Noord y na Centro Deportivo Betico Croes na Santa Cruz. Mientras cu pa clasificacion final, tur wega a tuma lugar den Centro Deportivo Betico Croes na Santa Cruz y tabata parti den poule E y poule F.
Aruba a goza di e gran Parada di Victoria
ORANJESTAD (AAN): “Di berdad cu e evento tabata un bon oportunidad pa topa hopi hende atrobe y pa yama nan danki pa e sosten y apoyo ricibi den campaña”, asina Michelle Winklaar di Partido AVP a cataloga e parada di victoria di diadomingo ultimo. E candidata number 7 riba e lista di AVP a logra algo mas cu mil voto riba su nomber den su prome salida como candidata riba e lista victorioso di Partido AVP.


text:
Relato 18: Jakòb Ta Bai Haran
BO SA ken e hòmbernan ku ta papia ku Jakòb ta? Despues di a kana hopi dia, Jakòb a topa ku nan banda di un pos. Nan tabata kuida nan karnénan. Jakòb a puntra nan: ‘Di unda boso ta?’
Nan a bisa: ‘Di Haran.’
Jakòb a puntra nan: ‘Boso konosé Laban?’
Nan a kontestá: ‘Sí. Mira, su yu muhé Raquel ta bini ku su tou di karné.’ Bo ta mira Raquel ei biniendo djaleu?
Ora Jakòb a mira Raquel ku e karnénan di su tio Laban, Jakòb a bai i a hala e piedra for di e pos pa e karnénan por a bebe. Anto Jakòb a duna Raquel un sunchi i a bis’é ken e ta. Raquel a alegrá mashá i a bai kas i a konta su tata Laban.
Laban a keda masha kontentu pa laga Jakòb keda serka dje. I ora Jakòb a pidi pa Raquel komo su esposa, Laban a keda kontentu. Sin embargo, el a pidi Jakòb pa traha den su kunuku shete aña komo pago pa Raquel. Dor ku Jakòb a stima Raquel asina tantu, el a hasi esei. Pero, ora e tempu a yega pa e kasamentu, bo sa kiko a sosodé?
Laban a duna Jakòb su yu muhé mayó, Lea, en bes di Raquel. Ora Jakòb a kumbiní pa traha pa Laban shete aña mas, Laban a dun’é Raquel tambe komo su esposa. N’e tempu ei Dios a permití hòmber tin mas ku un esposa. Pero awor, segun Beibel, un hòmber mester tin un esposa so.
Génesis 29:1-30.
Pregunta
- Ken ta e mucha muhé riba e plachi, i kiko Jakòb a hasi p’e?
- Kiko Jakòb tabata dispuesto pa hasi pa e por a kasa ku Raquel?
- Kiko Laban a hasi ora e tempu a yega pa Jakòb kasa ku Raquel?
- Kiko Jakòb a aseptá pa hasi pa Raquel por a bira su esposa?
Preguntanan adishonal
- Lesa Génesis 29:1-30.
Asta ora Laban a nèk Jakòb, kon Jakòb a mustra ku e ta un hende onorabel, i kiko nos por siña for di esaki? (Gén. 25:27; 29:26-28; Mat. 5:37)
Kon e ehèmpel di Jakòb ta mustra e diferensia ku tin entre stima un hende i gust’é? (Gén. 29:18, 20, 30; Kant. 8:6)
Kua ta e kuater hende muhénan ku a forma parti di e famia di Jakòb i ku a dun’é yu despues? (Gén. 29:23, 24, 28, 29)


text:
Ta egoista pa bisa cu no lo desaroya proyecto Horeca importante pa San Nicolas
Roland Peterson SNBA
E trahador di SN tin e derecho pa dicidi unda traha
ORANJESTAD (AAN)* Segun presidente di SNBA (San Nicolas Business Association), sr. Roland Peterson, el a tuma nota di e acontecimento na unda cu pa prome biaha despues di e closedown di Valero e contratista Douchar a invita prensa pa convivi e momento importante no solamente pa nan sino como simbolo di un esperanza pa desaroyo di San Nicolas como e prome contratista cu ta haci uso di e gate destina pa e contratistanan drenta na pia di e subida di Lago Heights.
E reapertura di e refineria tin un spinoff tremendo pa pariba dib rug, na unda cu durante cu e refineria tabata sera tabata parce cu habitantenan di San Nicolas tabata cana den scuridad cu bela.
Pesey mes SNBA ta hopi contento cu e negoshinan chikito na San Nicolas ta haya directamente y indirectamente entrada for di Valero. E potret publica den prensa di e contratista su trailer dilanti di e gate di Valero ta un potret simpel pero ta bisa mas cu mil palabra.
E confianza poco poco ta lanta back. Diferente persona a deposita nan confianza den desaroyo di San Nicolas, a wak diferente negoshinan ta habriendo na San Nicolas. E no ta manera ta worde bisa na unda cu e hendenan di San Nicolas ta bin cas pa drumi despues di traha pabao di brug.
Manera ta conoci cu gran parti di e poblacion ta traha den horeca na e otro banda di e isla. Awor tin hende ta bisa cu no mester desaroya San Nicolas cu proyectonan horeca grandi pasobra tin miedo di exodo di trahador den e sector horeca na Noord pa San Nicolaas.
Riba e ponencia aki, sr. Roland Peterson a remarca cu esaki ta un pensamento hopi egoista pa motibo cu e trahador mes tin cu dicidi di traha unda cu e kier, sea na San Nicolas cu ta cerca di cas na unda cu e ta spaar gasoline of e por dicidi di keda traha na Noord, e decision ey mester keda den su man.
SNBA a ripara tambe cu mester di nightlife na San Nicolaas of pariba di brug na unda cu e poblacion pariba di brug por bay disfruta pero tambe esaki por atrae hasta turista pa bishita pariba dib rug. Pa loke ta e miedo cu tin bao di personanan pa no desaroya proyectonan di significacion pa e area dib rug pariba, ta Sali for di un punto di bista hopi egoista y ta bira tempo pa San Nicolas tambe worde desaroya. E habitantenan ta prefera pa cumpra cerca di cas envez di gasta gasoline y bay haci compras otro caminda.
Riba e pregunta kico e pensamento ta di e reapertura di e refineria, riba esaki sr. Roland Peterson a duna di conoce cu e ta spera cu esaki no ta pa tende cu den 3 pa 5 aña lo kier bolbe sera atrobe, pero cu e reapertura di e refineria lo ta pa plazo largo.
Encuanto si PDVSA lo ta un partner of supplier pa Valero, sr. Peterson a duna di conoce cu Valero mester sa cu cua partido pa un possible joint venture e tin mas confianza y por segura cu riba base regular y riba un prijs stabil por haya petroleo. E refineria na Aruba a worde traha pa procesa e tipo di crudo cu ta worde haya na Venezuela.


text:
Cu PetroChina awe ta dispuesto pa inverti den refineria na San Nicolas y Aruba ta muestra di Trabaonan duro, serio y visionario di Gabinete Mike Eman
ORANJESTAD(AAN): Gabinete Mike Eman ta mustrando di ta e prome gabinete cu exitosamente ta manehando nos pais basa riba un vision di termino largo. Prueba di esaki ta e esfuersonan nunca antes bisto pa drecha schoolnan, casnan pa nos grandinan, careteranan y edificionan di balor cultural, historico y monumental.
Tur esaki pa eleva nos pais na un nivel di “5 strea”, manera por tende tanto Minister President Eman y Minister di Infrastructura enfatisa cada biaha. E idea tras di esaki ta uno di termino largo.
E producto turistico Aruba ta resultado di trabao di varios generacion di expertonan di nos tera mes. Nan a crea, hunto cu partnernan strategico internacional, un vision pa asina nos ta na unda nos ta na e momentonan aki turistica y economicamente. Pero banda di e producto turistico, impresionante, nos pais mes a keda atras.
Socialmente tin problemanan cu no ta cuadra cu e nivel cu nos producto turistico tin. Fisicamente, Aruba no a worde manteni manera un isla di 5 strea. Pa ta mas specifico, ni di 3 of 4 strea. Durante e ultimo gobiernonan di partido MEP, mucho no a worde haci riba e infrastructura di nos pais. “Re-cap” tabata e trabao di mas intensivo cu nan a logra di haci.
Monumentonan a bay perdi y otro edificionan, hopi di nan propiedad di pueblo, a cay den un decadencia pisa. Aki por pensa riba “bestuurskantoor”. Tabata bisto cu propositamente a keda sin mantene pa asina por bisa despues cu no por keda den e edificio y cu mester bandone.
Mescos a haci cu un cantidad grandi di otro edificionan pa na final mester huur un otro edificio for di un famia of amigo.
E ultimo aki, e gobierno di MEP a haci tambe. schoolnan tambe ta un ehempel alarmante di e decadencia di e 8 añanan di gobernacion despues cu partido MEP a tuma poder na 2001. schoolnan tabata cay den otro rond di Aruba.
No tabata na un districto so, si no den tur skina. Cu cambio na caminda despues di eleccion na 2009, sin ta ainda den gobierno, lider di partido AVP a cuminsa un proceso historico. el a pidi pueblo di Aruba ta participe den e prome restauracion di un edificio boluntariamente. For di tur skina di Aruba, ciudadanonan tabata presenta pa duna un man. Otronan tabata presenta cu cuminda, pa esunnan cu tabata traha. Comerciantenan tabata trece material cu nan por a yuda cu n’e. Comerciantenan mas chikito tabata presenta cu awa y ijs. Otronan cu materialnan mas chikito. Aruba a drenta un era nobo.
Un era caminda cu boluntarismo y comunitarismo a bira central. No puntra kico bo pais por haci pa ‘bo, puntra kico abo por haci pa bo pais. Esaki por ta zona simpel, pero e ta un concepto cu hopi biaha ta pasa bay inadverti. Traha pa embeyece nos pais, por ehempel, creando parkenan y restaurando edificionan, manera esunnan di corte y Watertoren na Oranjestad y San Nicolas, ta significa mucho mas cu hopi ta kere.
Banda di ta un asset turistico, e ta un beneficio pa e ambiente general di nos pais. E ambiente den cua nos famianan ta forma y nos yiunan ta crece. Si nos yiunan tin di crece rondona pa edificionan cu ta cay den otro, nan no ta crece den un ambiente pa traha pa yega na miho.
Si nos yiunan tin di worde educa den schoolnan cu ta parce mas un “choller house” cu un centro di avance den bida, e motivacion nunca ta yega na nan curason. Aruba tin un biahe largo su dilanti. Un caminda cu lo beneficia nos pais riba termino largo, structuralmente y conforme cu e meta cu nos tur tin nos dilanti:
“Cada generacion, mester kier y traha pa ta miho cu esun prome.
Y cada generacion mester cuida loke nos grandinan a laga atras pa nan.” Nos comunidad lo no ta unda e ta awe si no tabata tin un refineria cu a haci su presencia parti integral di historia di Aruba. Cuminsando e aña aki, e prospectonan tabata mustra negativo pa e continuidad di e operacion di e refineria pariba di brug.
Pero e vision tras di e trabao di e team dinamico di Gabinete Mike Eman a demostra cu nan dedicacion por worde sobrepasa unicamente pa e amor pa nan pais. Pasando dilanti di bestuurskantoor, mainta, merdia, atardi, anochi, fin di siman of dianan liber, semper tin ministernan kibrando cabes con ta sigui mehora e pais aki.
Y Minister Presiden, Mike Eman, ta un bon ehempel di esaki. E Settlement Agreement, un iniciativa di Gabinete Mike Eman, a worde trata den parlamento na 2010. Lider di e partido di oposicion, MEP, a Sali for di sala pa motibonan cu nunca el a aclaria.
E partido a critica tur aspecto di e Settlement Agreement. Pa nan e no tabata algo cu mester a facilita Valero. Pero nan no a realisa cu e Settlement Agreement tabata un vision riba termino largo.
Un facilitacion pa inversionnan grandi na Aruba. Si en caso un dia e operador, Valero no por sigui mas, e caminda ta habri pa otronan. Awe e frutanan di e vision aki, ta mustra cu seriedad, trabao duro y dedicacion ta na beneficio di henter nos pais.
Cu e partido geel den oposicion kier a demonisa e esfuersonan pa Gabinete Mike Eman por a logra un Settlement Agreement, negociacionnan cu Petro-China of simplemente e stopmento di huurmento di edificionan di famianan, na final tur a proba di ta na beneficio di Aruba. Awe, mundo a lora asina hopi, cu te hasta e partido geel den oposicion, MEP, kier ta parti di e negociacionnan cu nada menos cu… Petro-China. Pa kico? Ta Señora Evelyn Wever-Croes so por aclaria draaimento ilogico aki.


text:
Mas Polis riba caminda pa preveni atraco
Lo tin mas unidad patruyando tur rond di nos isla
ORANJESTAD (AAN): “E no ta nada nobo, pasobra ki ora yega temporada di fin di aña, mesora e casonan di atraco y ladronicia ta lanta cabes. Pero mescos cu otro añanan, nos tin e personal, ekipo y e preparacion pa enfrenta e menasanan aki”, asina Lito Lacle, Vocero di Cuerpo Policial Aruba a enfatisa.
E ta referi na e hecho cu awor cu ta final di luna di november, cu por spera mas casonan di ladronnan cu ta bira activo, saliendo di e punto di bista cu tin mas placa den circulacion.
Polis ta tene cuenta cu tin basta turista na Aruba e weekend aki relaciona cu “thanksgiving weekend”, tin premio grandi di Lotto, ta fin di luna y hendenan a cobra, cu tin varios compania cu a paga bonus caba of Gobierno cu a paga ambtenaarnan mas salario e luna aki. E consecuencia ta cu tin mas placa den circulacion, cu ta haci e ambiente mas fertil pa ladronnan.
Mientras cu di un banda Cuerpo Policial a percura pa aumenta e cantidad di Polisnan riba caretera y den areanan cu tin concentracion di negoshi, toch e comerciantenan tambe por tuma e precaucionnan necesario pa preveni ladronicia.
Den esaki ta conseha tur hende pa check e Facebook di Cuerpo Policial Aruba cu tin algun guia di medidanan di prevencion facil cu por tuma pa desanima ladronnan den nan intento. Separa di stroba nan di horta, lo ta bon pa tin sistemanan di camara y otro forma pa por tin evidencia cu por yuda Polis despues pa gara e ladronnan.
Cuerpo Policial Aruba ta conta cu e sosten y ayudo di henter comunidad den e dianan aki pa hunto nos mantene nos isla mas sigur. “Nos t’ey pa proteha nos comunidad, pero nos ta conta cu comunidad t’ey pa yuda nos den cuadro di prevencion y tambe sigur cu informacion despues di un caso asina. Sin ayudo di pueblo ta dificil pa nos por soluciona casonan criminal”, asina Lito Lacle a sigura.
Ta bon pa enfatisa cu Cuerpo Policial Aruba ta conta cu un di e nivelnan di porcentahe di solucion di casonan criminal di mas halto den henter Caribe, mustrando asina cu na Aruba, Polis ta bin pa bo y lo gara bo y hiba bo dilanti Corte pa un castigo penal. Cu esaki e comunidad di Aruba ta manda un señal na mundo henter pa no tuma nos bondad y amabilidad como un sorto di debilidad, pasobra esey difinitivamente no ta e caso.


text:
Archivo di July, 2011
Entre 1 di Augustus y 14 di October!
ORANJESTAD (AAN): Cuminzando 1 di Augustus benidero, e trabaonan pa renoba e brug chikito di Balashi lo cuminsa. Ta trata akinan di un brug cu tin basta tempo caba. Awor a yega na e punto cu mester renoba esaki. Marlon Croes director interino di DOW den un conferencia a splica kico ta henter e proceso cu a cuminsa algun tempo caba. El a laga sa cu esaki ta un brug cu tin su tempo y cu a carece di mantencion den e ultimo decadanan. A yega ora cu tin cu bay renoba pa por garantiza e circulacion di e trafico entre pariba y pabao, esta San Nicolas y Playa.
ORANJESTAD (AAN): E proyecto di ley entrega na Parlamento e siman aki cu ta brinda un formacion social pa hobennan cu por a desvia un tiki di e caminda corecto, no ta obligatorio manera e deseo tabata pa hacie inicialmente. Durante presentacion di e ley aki na Presidente di Parlamento drs. Paul Croes, Minister Presidente mr. Mike Eman a splica cu inicialmente kier a haci’e obligatorio, pero nan a topa cu varios obstaculo huridico cu ta complica e trayecto obligatorio y riba conseho di Raad van Advies a laga esaki cay. Toch lo bay tin aspecto obligatorio cu e hoben mes ta bay firma p’e unabes cu e ta den e programa. E mes ta compromete su mes pa percura pa sigui e diferente trayectonan den e proceso. E programa aki inicialmente ta dirigi riba mucha hombernan, comokiera cu e ta worde ehecuta den Marinierskazerne cu no ta ekipa pa ricibi hende muhe.
ORANJESTAD (AAN): Entrante diaranzon, dia 27 di Juli, 2011, Presidente di Parlamento a ricibi e carta oficial di parti di drs. Booshi Wever, kende tabata lider di fraccion di MEP.
Den e carta aki, Sr. Wever a menciona di no ta formando parti mas di fraccion di MEP. Si e lo sigui eherce su funcion como parlamentario, defendiendo interes general di pueblo.
Segun drs. Paul Croes, presidente di Parlamento a comenta, Staten a ricibi e notificacion di Sr. Wever cu e lo ta entregando e carta oficial.
Traduci den placa, segun director interino di CBS:
Un aumento total di 30.8%
ORANJESTAD (AAN) – DIARIO a acerca señora Louisette Yarzagaray, director interino di Oficina Central di Estadistica (CBS), relaciona cu un comunicado cu CBS a saca relaciona cu importacion na Aruba. E informacion aki CBS ta formule a base di e datonan cu nan ta haya di Douane, pa medio di e formularionan cu ta worde yena pa e importadornan. CBS ta procesa e datonan aki y ta saca un resultado final di cuanto importacion ta drenta Aruba y cuanto esaki ta nifica den placa. Den e prome cuartal di 2011 a worde registra un aumento drastico di importacion cual ta nifica un aumento di 30.8% total.
Wega di palabra, yama hende pa ladron y kier cera hende mester yega na un fin!
ORANJESTAD (AAN): Pa difamacion continuo yena cu mentiranan flagrante!! Un keho ta worde prepara pa asina worde entrega na Miniserio Publico contra di Melvin Tromp, parlamentario di AVP. Esaki ta despues cu tin suficiente prueba di tanto grabacion- y publicacionnan unda Melvin Tromp haci su mes culpabel na difamacion riba Edmond Croes den publicidad. Ya ta pa 6 vez cu el a presenta den un programa radial unda cu den tur e ocasionnan aki e ta lanza mentira y ta calumnia pisa contra Edmond Croes. Mester por tin ley cu ta proteha ciudadano di worde ataca dje forma aki. Su mas reciente difamacion inhusto ta bisa cu di ruman pa ruman a move 65 miyon Florin na malversacion di fondonan di Lotto pa Deporte. Ademas su otro declaracion unda e ta pretende cu TUR, TUR, TUR proyecto di Lotto a worde otorga na Edmond Croes.
Parlamentario mr. Andin Bikker, lider di PDR:
ORANJESTAD (AAN) – Den conferencia di prensa, diaranzon mainta, e lider di fraccion di Partido Democracia Real, mr. Andin Bikker, a trece dilanti cu tin un percepcion eroneo cerca varios instancia, of dunadornan di trabao, cu ta malinterpreta e derecho di e trahador cu tin un malesa cronico, y nan no ta cubri e dianan AO despues di dos aña di tin e condicion aki, cu SVb ta stop su cobertura di AO pa nan. Parlamentario Bikker a worde acerca pa diferente empleado cu ta pasando den circumstancianan asina, cu nan tin mas cu dos aña caba ta sufriendo di e mesun malesa, y ora nan bolbe bira malo como cu SVb no ta paga e doño di trabao, e trahadornan tampoco ta haya nan salario completo.
ORANJESTAD (AAN): Na e momentonan aki ta di vacacion na Aruba e politico controversial Hulandes lider di partido PVV (Partij voor de Vrijheid Geert Wilders. Desde siman pasa segun informe, e lo a boek pa e pasa su vacacion pa algun dia na Aruba. Na Hulanda tambe parlamento hulandes ta cu reces y mayoria di e politiconan a biaha pa exterior. Segun un fuente hulandes Geert Wilders lo ta hospeda den exterior na un sitio secreto. Geert Wilders mes den su propio pais ta move cu personal di seguridad rond di dje. Su estadia na Aruba tambe ta uno secreto y no ta exclui cu e lo a haci uso tambe di personal di VIP di Aruba pa su seguridad.
Segun Leo Yarzagaray”
ORANJESTAD (AAN) – Den entrevista cu señor Leo Yarzagaray, director di Fundacion CAS, el a expresa cu e ta aplaudi e posicion di Minister di Economia, relaciona cu e peticion di Asociacion di Panadero, pa subi e prijs di pan. Yarzagaray a comenta cu den pasado e panaderonan tabata amenaza y hisa prijs di pan sin aprobacion di gobierno. Ademas, segun Yarzagaray nan mester hustifica un aumento, y bin cu menaza, y cu despues nan ta presenta cifra. “ Nos ta considera e posicion di Minister hopi positivo, pasobra CAS tin entendi cu pan bruin tambe lo mester worde inclui den e macuto basico. Ademas, el a expresa cu ta hopi importante pa busca alternativa pa baha e costo di produccion pa asina evita aumento di prijs di pan cu ta asina importante pa pueblo”, sr. Yarzagaray a agrega.
ORANJESTAD (AAN): Mirando e acontecimentonan cu a tuma luga diaranzon, pa nos por bisa na un forma relampago, entregamento di yabi a tuma lugar, como alocacion di asiento y entrega di carta di na presidente di parlamento, loke a tuma lugar tambe, ta e desaloho di e pertenencianan personal y documentonan di parti di drs. Booshi Wever. E documentonan di Booshi den e fractie kamer di MEP no tey mas. Kizas e lo bay ocupa un oficina nobo y awor su funcion lo ta hopi mas
ORANJESTAD(AAN):”E carta ta aki na cede. Bisa bo tata bin buske ora e por”, asina Presidente di partido MEP, Joe Koolman, a avisa e yiu homber di Booshi Wever diamars pa 2or di merdia.
Mesora a manda busca e carta di contesta di MEP cu a bin manera candela riba gasolin.
Booshi Wever a bisa cu “Mi ta herida”.
Booshi Wever no tabata contesta celular mas despues cu nan a informe den un carta cu pa awor partido no tin tempo pa bay atende cu su peticionnan, relaciona cu e proceso pa eligi un lider nobo.
A bay te na su cas situa na Brazil # 163 y aki a tope lomba sunu trahando den su cura di cas.
“Mi no ta papia”, esey tabata su prome reaccion ora nos a acerke.
ORANJESTAD(AAN)– Diadomingo
atardi tabatin hopi hende na
Eagle Beach, pero no hende so:
tambe 67 driekiel chikito cu a
sali manera un fontein di nan
neishi net antes cu solo a baha.
Den menos cu mei ora tur a
drenta awa y nan ta landa leu
for di tera; nan no ta dive hundo
pero landa basta superficial.
Nan tin cu hala rosea
frecuentemente.
Tur hende a goza un mundo
di e espectaculo bunita y
hopi potret a worde saca.
Net bon cu e no tabata scur
ainda.
Si e chikitonan no sali den
dia sino anochi, por fabor
no haci luz y nunca saca
potret cu flash.
Rijnan largo keto bay na Censo
ORANJESTAD(AAN): — Apesar di un campaña informativo di Gobierno, toch un gran parti di pueblo no ta na altura di e servicionan brinda na diferente Hulpbestuurskantoor rond di nos isla. Esaki a keda facilmente constata durante un bishita diamars atardi na oficina di registro civil. Alrededor di 40 persona para pafor bou di tent y un otro multitud paden tur tabata den espera di sea e famoso Uitreksel di Bevolking di 5 florin of un otro documento manera esun di Bon Conducta, Attestatie di Vita, Papel pa pidi Bijstand/Onderstand y hasta uno pa peticion pa Abogado Liber. Algun persona den rij tabata hobennan cu mester a tramita un of otro papel of “schrijf uit” pa motibo cu nan ta bay studia na Hulanda.
Ainda ta investigando pa evidencianan claro
ORANJESTAD.(AAN); Luna di juli ta terminado y te ainda no tin un claridad den caso “Poentje”.
Poco dia pasa fiscal a medio slip algo pero no suficiente pa determina cu investigadornan ta riba bon caminda. Mientras tanto na principio di e investigacionnan a wordo publico cu a confisca material relaciona cu asesinato di Poentje. Diario e tempo ey a relata tocante e cellular Black Berry cu a wordo manda Hulanda despues ministerio publico a confirma e informe. Tocante e material na unda lo a capta via camera e vecindario na unda di asesinato a tuma lugar, tambe autoridad lo ta dispone di grabacionnan.


text:
Minister Alfonso Boekhoudt ta trahando riba ampliacion di e base di economia di Aruba
Ademas di tareanan diplomatico:
ORANJESTAD (AAN): E persona encarga cu e puesto di minister plenipotenciario di Aruba na Den Haag, Hulanda, usualmente ta mas activo riba e tereno diplomatico, o sea mantencion di e bon relacion entre Aruba cu Hulanda y otro partnernan den Reino Hulandes.
Den e caso di e minister actual, Alfonso Boekhoudt, a añadi un tarea hopi importante na su portfolio, esta pa atrae companianan Europeo, particularmente companianan Hulandes pa haci negoshi cu y pa medio di Aruba.
Minister Boekhoudt riba dia 14 di november a cumpli su prome aña den e funcion na Arubahuis. E ta dedicando bastante atencion na e tarea adicional aki, cu lo mester resulta den un pilar adicional pa Aruba su economia.
E ta bishitando companianan Hulandes, pero tambe haciendo follow up cu negoshinan cu a bishita Aruba durante Europe Meets the Americas 2014 y companianan cu ta den proceso di nan establecimento na nos isla.
Ta mas cu cla cu mester amplia e base di e ecomia di nos pais y esaki a bira hopi cla ora cu Valero a stop su actividadnan di rafina crudo pa un compania cu ta haci transshipment so, Boekhoudt a comenta.
El a splica cu esaki a costa hopi cupo di trabao, desempleo a crece den un biaha y cosnan hopi extremo a tuma luga. Paisnan cu tin un economia bon diversifica no ta sinti e impacto grandi asina ora cu algo similar tuma luga y mester crea mas pilar economico pa Aruba pa evita cu cambionan den un pilar tin un impacto asina grandi den futuro, el a splica. Si un economia ta bon balansa e pais ta tuma e sla miho. Consecuencianan dramatico di cualkier suceso, por ta tambe un suceso di naturalesa, semper tin impacto, pero un base mas amplio di economia ta yuda contene e impacto. Ta pensa por ehempel riba companianan cu lo por uza Aruba pa transshipment uzando modelonan di incentivonan existente via di Vrije Zone, Minister Boekhoudt a bisa.
Gobierno tambe a introduci algun instrumento adicional di belasting pa atrae mas negoshi pa Aruba, el a agrega. E meta ta pa haci uzo di companianan ya estableci na Aruba pa medio di cua e comercio internacional por tuma luga. Nos tin bon negociante na Aruba, pero tiki ta haci uzo di oportunidadnan pa bay internacional, segun Boekhoudt, algun ta hacie y nan ta exitoso y esaki ta loke Pais Aruba kier promove pa tuma luga mas.
Na Hulanda Boekhoudt ta papiando cu companianan pa traha hunto cu companianan na Aruba pa asina haci negoshi no solamente na Aruba, pero den nos region. E ta hopi trabao y no ta logra tur luna pa trece un of mas compania Aruba, pero tin sigur bon prospecto y algun compania a cera Memorandum Of Understanding (MOU) cu comerciantenan na Aruba pa traha hunto caba, Boekhoudt a añadi. Loke falta ta algun compania grandi pa establece na Aruba; nan lo por haci un impacto significante riba e economia, el a bisa. E trabao ta bayendo poco poco, pero te aworaki na satisfaccion, Boekhoudt a expresa.
Durante di e ultimo conferencia Europe Meets the Americas, cu tabata combina cu Green Aruba, tabatin representantenan di 19 compania Europeo na Aruba, cu kende Boekhoudt awo ta haciendo follow up. Finalisando el a bisa cu e ta bishitando e companianan y algun ya ta bezig cu estudio di factibilidad. E mandatario ta contento cu e cantidad di compania for di Hulanda cu a participa na e conferencia.


text:
AZV a haya keho cu ta tuma hopi tempo pa haya cita cu docter di cas
Anco Ringeling
ORANJESTAD (AAN)* Segun director di AZV a drenta diferente keho relaciona cu e tempo di espera of cu e asegurado no ta haya un cita den corto tempo serca e docter di cas. Actualmente AZV ta den discusion cu e asociacion di docternan di cas, HAVA pa mira con ta bay soluciona e problematica aki. AZV ta desea pa drecha esaki pa asina cu por duna e mihor servicio na e asegurado. Den e discusionnan aki lo bay analisa e practicanan aki y pa haci cu e docternan di cas tin miho aseso na datonan di nan patient. Ta asina tambe cu lo bay analisa datonan cu ta relevante pa e practica di e docter di cas. A base di e datonan aki sigui drecha e servicio di docternan di cas. AZV no tey pa huzga si e patient tin motibo si of no pa bay docter di cas, esaki ta competencia di e docter di cas pa sa esey.
Basa riba e datonan cu a keda registra ta suficiente pa wak cierto patronchi por duna cierto indicacionnan na unda cu mester adapta cierto manera di duna cuido cu lo bay yuda pa mehora e cuido.
Pa cierto cuidonan ya caba AZV tin cierto sistema na lugar cu por ehempel AZV ta registrando consumo di remedi y prescripcion di cada docter. Y a abase di esaki ta purba monitor con esaki ta bay y despues ta discuti esaki cu docternan.


text:
Joseph Kony
Joseph Kony (naci dia 18 di september 1964) ta lider di un grupo di guerilla y di Lord's Resistance Army (LRA), cu ta un grupo den un campaña violento pa establece un gobierno teocratico basa den e Dies Mandamentonan na Uganda. E LRA ta bisa cu e spiritonan a wordo manda pa comunica e mision directamente pa Kony. Dirigi pa Kony, LRA a gana un reputacion pa su accion contra e pueblo di varios pais, incluyendo Noord Uganda, Republica Democratico di Congo, Zuid Sudan y Sudan. E tawata secuestra y obliga un 66.000 mucha pa lucha pa nan y a obliga un cambiamento di luga interno mas di 2.000.000 persona desde su rebelion a cuminsa 1986. Den 2005, Kony a wordo acusa di crimen di guera pa International Criminal Courtna Den Haag, Hulanda, pero e caputra a wordo evadi.


text:
Emely La Flaca Nitrosa a jega Aruba pa bin disfruta di One Cool Summer Nationals
ORANJESTAD (AAN): Diaranson den oranan di atardi a jega Aruba e dama embajadora di motornan Rotativo mihor conoci como Emely La Flaca Nitrosa cu a bin Aruba specialmente pa disfruta di e caredanan di One Cool Summer Nationals e weekend aki na Palo Marga.
Ta asina cu Emily originalmente na naci na Puerto Rico pero ta residencia na Philadelphia y ta un driver di un Mazda cu motor Rotary coriendo den e categoria di 9 seconde.
Emely ta bishita durante aña differente pistanan na Merca y Puerto Rico cu su Mazda RX-7 y tin admiracion tambe pa Frans Ponson cu su Hailey cu ta core na Merca. Semper e tabata wak Aruba riba mapa y tabata puntra su mes con un punta asina chiquito riba e mapa mundial por tin coredornan y autonan asina potente y su gana di bin conoce e isla dia pa dia tabata bira mas grandi.
Na momento cu e propaganda a cuminsa core cu lo tin One Cool Summer na fin di Augustus mes ora Emely a cuminsa busca informacion con pa jega Aruba y su deseo tabata di por a bin cu su auto pa core durante e caredanan pero ora esaki no tabata directamente posibel e la dicidi cu e kier conoce e isla di Aruba cu tanto e la tende di dje y aunque e no por a bin cu su auto e biaha aki tog e lo kier bin Aruba pa por difruta di e careda y sera amistadnan nobo.
Emely su estadia a wordo haci posibel danki na e cooperacion di Tropicana Hotel and Casino cu ta e cas di e drag racersnan aki na Aruba y algun otro hendenan cu a coopera pa asina su estadia por ta uno placentero. Durante henter e weekend di One Cool Summer Emely lo ta riba Palo Marga combersando cu e coredornan, fanaticonan y tur esnan cu ta fanatico di motornan rotary y e ta spera cu prome cu e bai bek Merca e lo por hanja oportunidad di purba un di e autonan di Aruba pero e mester tin un motor Rotary si pa asina e duna e publico un show di kiko e dama aki por haci riba pista.


text:
Booshi Wever cu preguntanan na Minister di asuntonan general y Minister di finanzas
ORANJESTAD(AAN)– Relaciona cu e compra dudoso di e parcela La Dolce Vita, cu hasta ta hole den direccion di corrupcion, Booshi Wever a lanza un serie di pregunta na minister presidente, sr. Mike Eman y minister di Finanzas, sr. Mike de Meza; den e serie di preguntanan aki a corda tambe riba e hazaña di añanan atras cu Interbank, den cua, mescos cu ta e caso awor cu La Dolce Vita, e envolvimento di sr. Franklin Hoevertsz tabata remarcabel. “Apesar cu mi mester asumi cu sr. Donner (Asuntonan di Reino) lo mester sa di e asunto aki, mi a manda e tambe un carta, mescos cu tabata e caso cu e entrega di e (W)ODC-rapport, cu a wordo entrega na minister-president net na e momento cu Parlamento tabata tratando e asunto di e trailernan. Esakinan tur ta indicacion cu Hulanda ta hunga un wega cu gobierno di Aruba, pa despues bin grijp in! Mi ta keda ripiti cu nos lo no tolera cu Hulanda ta bin re-colonisa nos pais!”e ta bisa den su comunicado.
Sr. Candelario A.S.D. Wever, parlamentario independiente, a haci preguntanan na ministro di asuntonan general y minister di finanzas, exigiendo contesta por escrito. E carta cu preguntanan ta menciona lo siguiente: Considerando : – Cu gobierno di Gabinete Mike Eman I den su gestionnan ta keda duna impresion fuerte di ta determina pa hinca Aruba den un status di un territorio ultraperiferico – UPG; – Cu sin embargo, den un pais democratico ta un escohencia di un Pueblo pa dicidi riba su futuro, esaki mediante un referendum; – Cu e pueblo NO ta dicidi riba e aspecto aki den un eleccion regular pa Parlamento y gobierno; – Cu e impresion ey a haya mas forza door di e tramitenan pa establece un “Europahuis” (hunto cu TNO) den e edificio conoci como “La Dolce Vita”; – Cu como supuesto gesto di aprecio e gobierno aki a dedica e edificio na dr. Edward Cheung, por cierto un role-model pa nos hubentud, pero kende no ta consciente di ta wordo hinca den un asunto dudoso; – Cu compra di edificio lo nifica un gasto di 1.3 miyon, pa cua Utilities Aruba N.V. a bira e “financiador”; – Cu e acto oficial di e compra (C-867, nr. 30), fecha 14/10/2011, ta mustra e procedura, den cua bendedor nr. 1 (Silman Enterprises, representa pa su director sr. Silberie) ta bende e propiedad na cumprador nr.1 (Southeast Investment Group, representa pa Admanco Trust N.V. den persona di su director sr. Josef Croes) pa e suma di AWG. 900.000,00, kende na su turno ta bende esaki na cumprador 2 (Utilities Aruba N.V., representa pa sr. Franklin Hoevertsz) pa e suma di AWG. 1.350.000,00, tur den un solo proceso y documenta den un solo acta; – Cu di acuerdo cu e acta, e leggerwaarde di e parcela ta monta na AWG. 913.184,00; – Cu di acuerdo cu informacionnan, Utilities Aruba N.V. a sera un hypotheek di AWG. 1.700.000,00; – Cu minister-president ta declara di tabata consciente cu e balor di e parcela tabata AWG. 2.200.000,00; – Cu mientras tanto un di 4 partido – sr. Frank Weise, mediante su abogado sr. de Hoogd di James Martin & Associates – ta declara di tin un contrato di huur te cu fin di 2012 pa e parcela en cuestion; – Cu documentonan relaciona cu e caso sumario cu sr. de Hoogd a entama pa Utilities Aruba N.V. honra e contrato di huur aki, ta mustra cu: 1. e huur en cuestion a drenta na vigor dia 1 di december 2009, unda Silman Enterprises como doño ta verhuur e parcela na sr. Frank Weise; 2. dia 17 di december 2009 Silman Enterprises ta bende e parcela cu Southeast Investment Group N.V. (S.I.G.); 3. dia 11 di februari 2010 Southeast Investment Group N.V., como doño nobo, ta pidi permiso na Huurcommissie pa termina e contrato di huur cu sr. Weise; 4. dia 28 di juni 2011 Huurcommissie ta dicidi favorablemente riba e peticion pa termina e contrato di huur; 5. dia 22 di februari 2011 Huez ta dicta CONTRA terminacion di e contrato di huur; 6. e parcela ta ser bendi dia 14 di october 2011, cu tur pertenencia di sr. Weise aden ainda.
y ACEPTA BASHI, SIN HUUR, SIN NINGUN DERECHO DI OTRO, NI USO DOOR DI OTRO, suscrito ta desea di haci e siguiente preguntanan: A. Futuro Status di Aruba – Señor minister-president por informa si ta intencion di e gobierno aki pa, mediante un referendum, consulta cu Pueblo di Aruba encuanto su escohencia entre un status di territorio LGO vs uno UPG? – Ta intencion di gobierno pa organisa encuentronan pa informa pueblo riba e pro’s y contra’s di ambos opcion? – Ta intencion di gobierno pa permiti esnan cu no ta di mes opinion cu gobierno, organisa encuentronan cu tal fin, sin cu gobierno ta (laga) stroba e encuentronan aki? B. Parcela La Dolce Vita – Señor minister-president por informa kiko lo ta e funcion especifico di e asina yama Europa huis? – Di unda e directiva, staf y personal pa e oficina aki lo wordo recluta? – Señor minister di Finanzas por informa kiko ta e motibo pakico Utilities Aruba N.V. no a cumpra e parcela directamente for di e supuesto doño Silman Enterprises? (supuesto, como cu Southeast Investment Group N.V. ta e doño desde 17 december 2009!); – Awor cu un huurcontract existente ta bay stroba e siguiente pasonan, kico lo ta e splicacion na dr. Edward Cheung? – Kiko ta e motibonan cu a paga AWG. 1.350.000,00, siendo cu e leggerwaarde ta solamente AWG.
913.184,00, a base di cua por cierto e prome benta a tuma lugar? – Kico ta e motibonan cu despues a cera un hypotheek pa 1.700.000,00, pues casi dos bez e leggerwaarde? – Ta e intencion pa ainda cobra e overdrachtsbelasting a base di AWG 2.200.000,00, manera e propio sr. minister-president a declara cu e balor ta? – Minister por informa si e prome cumprador, Admanco, a paga overdrachtsbelasting? – Si e contesta ta si, esaki tabata a base di AWG. 900.000,00, of di AWG. 913.184,00, of di AWG. 2.200.000,00? – Si e contesta ta no, kiko ta e motibo pakiko NO a paga overdrachtsbelasting? (aunke cu ta trata di un solo akte, ta trata tambe di 2 – dos – transaccion di benta!) – Awor cu a aparece un “huurder” di e parcela, cu un contrato aparentemente vigente te fin di 2012, unda sr. minister-president ta bay ubica TNO y Europa Huis? – Señor minister president por informa riba instruccion di kende sr. Franklin Hoevertsz a actua, y de facto a ripiti un hazaña manera e conocido asunto Interbank? – Señores ministernan por informa riba cua cuenta e ganashi di e benta di AWG. 436.816,00 a wordo deposita? – Señores ministernan por informa kiko ta e destino di e AWG 350.000,00, cu ta e diferencia entre e hypotheek y e suma di benta? – Señores ministernan por informa kiko ta e “looptijd” di e hypotheek, e taza di interes, y e sumanan mensual of anual cu Pueblo mester paga? – Señores ministernan por garantisa pueblo di Aruba cu e transaccion dudoso y corupto aki, lo NO tin ningun consecuencia pa e Pueblo, entre otro den forma di adaptacion y aumento di prijsnan di awa , corriente, y gasolin? – Señores ministernan ta di acuerdo cu mi cu Utilities Aruba N.V., den persona di sr. Franklin Hoevertsz, a actua por lo menos “onzorgvuldig”, y “onrechtmatig”, door di cumpra un parcela di cua e condicionnan NO tabata cuadra di ningun manera cu declaracionnan di Silman Enterprises, esta cu ningun otro persona/instancia tabatin algun derecho riba e parcela? – Señores ministernan ta di acuerdo cu mi, cu un biaha mas e reglanan di Bon Gobernacion a wordo trapa cu e negoshi aki? – Señores ministernan ta considera pa den lo futuro cumpli cu reglanan di Bon Gobernacion? B. Interbank – Sr. Minister President por informa Parlamento riba e procedura cu a sigui cu e benta di Interbank, y kiko tabata e motibo di e benta ey? – Sr. Minister President por informa Parlamento cua ta e sumanan di exoneracion di debenan di famia Eman y partido AVP, cu a forma parti di e deal corupto di Interbank, cu, mescos cu e caso di La Dolce Vita, tabata encabeza pa sr. Franklin Hoevertsz? – Sr. Minister President por confirma declaracionnan anterior di contratistanan, cu a tilda sr. Hoevertsz di a haña airco y pasashi pa Hulanda regalo? – Sr. Minister President por pone na mi disposicion, y na disposicion di Parlamento, e rapport encuanto Interbank? Sperando contesta mas pronto posibel por escrito, mi ta termina, Candelario A. S. D. Wever – Parlamentario Ciudadano


text:
Relato 105: Sperando den Yerusalèm
E HENDENAN ei ta siguidónan di Hesus. Nan a obedes’é i a keda den Yerusalèm. I miéntras ku nan tur tabata spera huntu, un zonidu duru a yena henter e kas. El a zona manera un bientu fuerte. Anto lenga di kandela a kuminsá aparesé riba kabes di kada un di e disipelnan. Bo ta mira e kandela riba kada un di nan? Kiko esei a nifiká?
Esei ta un milager! Hesus a yega bèk den shelu serka su Tata i el a drama spiritu santu di Dios riba su siguidónan. Bo sa kiko e spiritu ei a pone nan hasi? Nan tur a kuminsá papia den diferente idioma.
Hopi hende den Yerusalèm a tende un zonidu manera un bientu fuerte i nan a bin pa mira ta kiko a sosodé. Algun tabata hende di otro nashon ku a bin pa e fiesta israelita ku yama Pentekòste. Ki un sorpresa e bishitantenan ei a risibí! Nan a tende e disipelnan papia den nan mes idioma tokante e kosnan maravioso ku Dios a hasi.
E bishitantenan a bisa: ‘Tur e hendenan ei ta di Galilea. Anto kon por ta ku nan por papia den diferente idioma di e paisnan di unda nos a bin?’
Awor Pedro a lanta i a splika nan. El a hisa su bos i a bisa e pueblo kon Hesus a wòrdu matá, i ku Yehova a lant’é for di morto. Pedro a bisa: ‘Awor Hesus ta den shelu na man drechi di Dios i el a drama e spiritu santu primintí. P’esei boso a mira i tende e milagernan aki.’
Wèl, ora Pedro a bisa esei, hopi di e hendenan a sinti masha duele di loke nan a hasi ku Hesus. Nan a puntra: ‘Kiko nos mester hasi?’ Pedro a bisa nan: ‘Boso tin ku kambia boso bida i batisá.’ P’esei riba e mesun dia ei rònt di 3.000 hende a batisá i a bira siguidó di Hesus.
Echonan 2:1-47.
Pregunta
- Manera bo por mira riba e plachi, kiko a sosodé ku e siguidónan di Hesus ku a keda spera na Yerusalèm?
- Ki sorpresa e bishitantenan na Yerusalèm a risibí?
- Kiko Pedro a splika e hendenan?
- Kiko e hendenan a sinti despues ku nan a skucha Pedro, i kiko Pedro a bisa nan pa hasi?
- Kuantu hende a batisá riba e dia di Pentekòste di aña 33 di nos era?
Preguntanan adishonal
- Lesa Echonan 2:1-47.
Kon e palabranan di Pedro na Echonan 2:23 i 36 ta mustra ku henter e nashon hudiu a karga falta pa e morto di Hesus? (1 Tes. 2:14, 15)
Kon Pedro a pone un bon ehèmpel den e manera ku el a rasoná for di e Skritura? (Echo. 2:16, 17, 29, 31, 36, 39; Kol. 4:6)
Kon Pedro a usa e promé “yabi di e reino di shelu” ku Hesus a primintí di dun’é? (Echo. 2:14, 22-24, 37, 38; Mat. 16:19)


text:
Chines cu a sufri kemadura na Mido Piedra Plat a fayece na Colombia
ORANJESTAD (AAN): Dia 9 di februari tabata tin un caso di candela den cushina di Mido na Piedra Plat. Aki un chines den cushina a haya cu azeta cayente cu a pega candela. Cu urgencia a manda polis, ambulance y tambe bomberonan.
E restaurant tabata tin basta cliente den dje y un di e clientenan a bai den accion mesora pa paga e candela den cushina. Polis a yega y pidi pa ambulance cu urgencia.
Bomberonan a topa cu e restaurant yena cu huma cu tur porta habri pa ventilacion y e chines ta cana rond cu kemadura na su man y cara sperando riba ambulance.
Na diferente ocasion den casonan di victima di kemadura ta haya nan ta cana na e sitio. Despues e complicacionnan ta bin y den mayoria caso nan situacion ta bira hopi critico y fayece.
E chines aki e dia despues di e incidente a ser manda cu urgencia Colombia. Esey ta un proceso cu ta tuma lugar via AZV. Dianan a pasa y a tende cu e situacion a complica pa e chines.
Diahuebs atardi a drenta yamada cu el a fayece na Colombia. Dia 9 di Februari e chines tabata trahando cu su señora pasobra e otro chines mes di custumber tabata liber. Azeta cayente den cushina a pega candela y causa daño personal na e victima cu awe a bira tambe fatal debi na e complicacionnan durante su tratamento pa kemadura na Colombia. Paz na su restonan y forsa na e famia.


text:
Corte cu tussenvonnis na fabor di Laboratorio Familiar den caso contra AZV
ORANJESTAD (AAN): Pa dos aña caba tin un caso andando den corte unda cu Laboratorio Familiar a demanda AZV pa motibo di a impone un presupuesto riba nan, contra e palabracion cu tin pa paga di tarifanane stableci via ley.
Abogado mr. Chris Lejuez, a splica cu Laboratorium Familiar a cuminsa un caso contra AZV na 2012 basa riba e decision cu nan a tuma na 2011 di impone un presupuesto riba Laboratorio familiar. AZV, e Abogado a splica a tuma un decision riba nan mes cu e contract cu e tin cu LF, tarifanan cu e mester paga basa riba ley ta wordo poni un banda y ta pone un presupuesto di 20% menos pa Laboratorio Familiar.
Esaki a causa cu durante 2 luna di 2011 no por a cobra su placa. Na tanto 2012 y 2013 AZV a bolbe haci esaki. Riba dje AZV den forma unilateral a dicidi cu si Laboratorio Familiar no ta cumpli cu loke AZV kier pa nan haci, nan ta kibra e contract.
A cuminsa un caso na 2012, un bodemprocedure, y a tarda hopi largo, unda cu a trata solamente e dos lunanan cu debe e laboratorium di aa 2011 pero door cu e caso a tarda hopi, a inclui e suma di 2012 tambe den e caso.
E suma total cu ta pidi pa paga na LF ta di 700 y 800 mil pa yega un total di 1.5 miyon florin. AZV ta nenga di paga LF apesar cu e laboratorio a cumpli cu tur e trabounan cu e mester a haci pa e aseguradonan di AZV den e dos añanan ey.
Diaranson tabatin un decision di Huez den Prome Instancia, cu a yega na e conclusion cu loke AZV a haci ta contra ley y mester paga e sumanan aki. Esaki ta un tussenvonnis, apesar cu Huez a bisa caba cu na final AZV lo wordo condena pa paga e suma en cuestion.
AZV, segun mr. Lejuez, lo por apela una bes cu tin un decision final den e Corte aki. Pero, e ta bisa, e argumentonan treci dilanti door di LF ta hopi fuerte, conforme leynan, hurisprudencia den Reino Hulandes, pues AZV mester simplemente cuminsa cumpli cu leynan y paga e suma cu nan mester a paga for di tres aña pasa caba.
Mirando cu LF a gana e caso aki, mr. Lejuez a bisa cu e ta duda cu AZV lo sigui cu e maneho aki contra LF pa loke e mester paga di 2013. Huez a bisa AZV cu e tarifanan ta hinca den un ley y si AZV ta haya cu e tarifanan mester baha, anto mester percura pa baha e tarifa of pone tarifa tempral te ora cu yega na un acuerdo nobo, pero no por impone den forma unilateral un presupuesto riba un di e instancianan cu ta brinda servicio na AZV.
E decision final probablemente lo por dura 14 siman pa un decision final. E actuacion di AZV a causa hopi daño cu dado momento su cliente no por a sigui cu e trabou di laboratorio si AZV no a dun’e un adelanto., cual el a haya tambe na 2012 y a wordo kita despues y igualmente a sosode na 2013. E biaha aki AZV a bisa cu e lo no duna voorschot tanten cu e no firma un carta cu e ta bay di acuerdo cu e presupuesto imponi door di AZV. Pero e directora di LF no a firma e carta ya cu e ta considera esaki un chantage y no por acepta e condicionnan ey. Awo el a haya razon “y el a haci hopi bon pa no firma”.
Den tres aña ta papia di un suma mas di 2 miyon florin. El a busca solucion via prestamo na banco, tuma medida den e laboratorio pa por cumpli cu su obligacionnan y ainda e no por paga su cuentanan manera debe ser. Pesey e por cuminsa un caso pa pone AZV responsabel pa e dañonan cu a wordo causa na dje den e ultimo dos añanan. Te ainda no a haya ningun placa for di AZV pero a dicidi di pague pa e trabou cu el a haci pa e clientenan di AZV na januari 2014, loke debe di 2011, 2012 y 2013 no a wordo paga ainda.


text:
Cacho di Polis den accion riba presonan arma den KIA
ORANJESTAD(AAN):Den un accion relampago polis mester a haci uso di e cachonan special pa asina pone ordo den KIA. Tres atracador peligroso di ningun forma kier a duna e coperacion necesario. Fiscal, minister di husticia y mando policial a wordo poni na altura di e situacion cu a presenta den KIA. Tur cos a cuminsa den oranan di atardi na momento cu a drenta informacion cu tin preso arma den nan cel na KIA. Mesora top di KIA a notifica polis pa pidi sosten pa yuda. Mirando cu ta trata di presonan peligroso y arma tabata importante pa atende e situacion cu hopi cautela. Polisnan a presenta cu nan cachonan na KIA. A yega na e cel di e presonan y pidi na varios ocasion coperacion pa nan bandona nan cel. Nan no kier a copera.
Tabata atento naturalmente pasobra nan ta arma. Na dado momento despues di basta advertencia a dicidi di manda cachonan riba e presonan. E no a bai facil pasobra e cachonan entrena a drenta y haci nan trabao manera mester ta pa despues polis drenta y pone man riba esnan den cel cu tur comodidad.
Den e proceso dos di e presonan a keda herida cu basta mordi y tabata tin hopi sanger cu a keda atras den e lugar. E di tres preso si a entrega su mes na dado momento. Mester a atende e presonan medicamente mirando loke e cachonan a caba di haci cu nan. Den e cel a haya mas cu un arma skerpi y sumamente peligroso.
Esaki mester ta un señal pa e otro presonan tambe cu mester cuminsa respeta y sigui instruccion di esnan cu tey pa mantene ordo den KIA.


text:
Boticanan Mediq oficialmente introduci
ORANJESTAD (AAN): Ayera tardi a tuma luga e introducion oficial di Boticanan Mediq riba nos isla. Pa e ocasion special aki a tene un recepcion na Botica Central na Sta. Cruz na unda tabata presente un cantidad grandi di invitado y dignatarionan.
Manera tur hende por a mira caba e ultimo lunanan tur e 6 boticanan Visser riba Aruba a conoce un renobacion y un cambio di look completamente nobo. Te hasta ta’sina cu un di boticanan aki a wordo muda pa su localidad nobo na Noord.
Tur di e boticanan aki a haya e nomber di Mediq su dilanti, cual ta encera cu e exitoso cadena di boticanan Hulandes aki awor ta ser representa den forma di “Franchise” pa Visser Holding na Aruba. Dr. Richard Visser na nomber di famia Visser a hiba un discurso elaborando riba e historia di e compania cu 47 aña pasa su mayornan a inicia y cu awor a drenta den un partnership cu Mediq.
“Awe tardi na e momento importante aki di un comienso nobo pa nos compania, ta bon pa mi tira un bista un rato riba e fundeshi di comienso di nos empresa cual ta basa riba e vision di mi mayornan y un compromiso firme di nos trahadornan durante mas di 4 decada. Tabata na aña 1967 cu mi Tata q.e.p.d. a habri su promer botica cual ta botica San Lucas na San Nicolas, aki su mision di bida a cuminsa y cual a conduci na un continuo esfuerso y compromiso pa yuda nos cumunidad biba mas saludabel.
Awe despues di 47 aña e vision aki ta continua creciendo, y e biaha’ki transformando den un concepto nobo y sumamente inovativo pa nos comunidad. A tuma nos en total 6 luna di trabao, dos contratista den combinacion cu nos empleadonan trahando duro, rapido y cu calidad pa nos por a logra awe di keda cla. E prome botica cu a cuminsa cu su renobacionnan tabata botica San Lucas na San Nicolas, e yiu mayor di nos compania cual e biaha aki un biaha mas ta marca e prome paso den e era nobo aki.
E concepto di Mediq ta manera un tienda di salud. Su diseño y colornan ta refleha un ambiente calido cu ta inspira cuido y confiansa. Algo nobo y importante tambe ta e espacio priva cu tin den cada Mediq pa atende cu cada cliente si nan tin pregunta of si nan tin mester conseho riba un tratamento special.
Introduciendo Mediq no solamente na Aruba, pero tambe na Corsow y Sint Maarten ta significa cu awor ta ofrece no solamente un botica caminda e pacient ta busca su remedinan pero mas bien e por ricibi consulta tambe cu e expertonan di Mediq. Nan lo brinda e servicio y conseho profesional cu e cliente mester.
Mediq ta un centro cu ta ofrece productonan farmaceutico di cuido y servicio cu ta dirigi pa yuda e cliente biba cuidando su salud. E patient ta central den tur locual Mediq ta representa. Nan ta desea pa e cliente bira mihor ora cu e ta malo, pero tambe pa e permanece den bon salud pa mas tempo largo. Asina e por ta mas tempo productivo den comunidad y mas feliz.
E balornan di Visser Pharmacies y di Mediq ta:
1) Experticio, unda e atencion ta hopi importante
2) Den lo personal, e pacient ta nos prioridad number un
3) Innovador, semper enbusca di conceptonan nobo
4) Accesibel, facil na bo alcanse
E experiencia y integridad amplio di Mediq trahando no solamente na diferente pais Europeo pero tambe na Merca ta ser traspasa awor na e staff y empleadonan pa atende cu e clientenan tur dia. E servicio di e team den cada botica lo ta rapido y di lo mihor
Famia Visser a dedica e comienso nobo aki na e vision di fundador di e compania Sr. Jan Visser y na e perseverancia di su esposa Sra. Selva Visser Lampe. Tambe na e dedicacion profesional continuo di tur nan empleadonan. E compromiso pa un mihor calidad di bida pa nos pueblo di Aruba ta continua, y awor hunto Mediq. Despues di e discursonan a sigui un recepcion ameno na Mediq Botica Central caminda Prensa tambe por a sera conoci cu e interior y concepto nobo aki di Boticanan Mediq pa Aruba.